url: =LESSON 8 AUGUST 17 – 23 HIH KA SANGGAM A NEUPENTE TUNGAH ~ MUC\nLESSON 8 AUGUST 17 – 23 HIH KA SANGGAM A NEUPENTE TUNGAH\nAdmin 11:13:00 PM Articles, Sabbath School Lesson\nLESSON 8 AUGUST 17 – 23\nHIH KA SANGGAM A NEUPENTE TUNGAH\nTu Kaal Sung Sim Ding: Matt. 5: 2-16, 38 – 48; 25: 31 – 46; Rom. 12: 20, 21; Lk. 16: 19-31; 12: 13-21.\nKAMNGAH: “Tua ciangin Kumpipa in amaute kiangah, “Note kiangah kong genin-ah: Hih ka sanggamte a neupen khat nangawn na limbawl uh ciangin kei tungah a hong bawl na hi uh hi,” ci-in a dawng ding hi” (Matt. 25:40).\nJesuh in cimawh, genthei-te, a mangthangte ama itna a pulaak khit ciangin, tua lo midangte tungah zong a itna pulaak hi. Jesuh in Pasian nungzui mite nunzia ding hong hilh hi. Tua bangin a nungta mi in thu maan thutak tawh nungta-in, hehpihna, lainatna nei-a Jesuh nunzia nei ding uh hi.\nJesuh in zong vantung gam thu hong hilh hi. Tu-in zong i sungah tua vantung gam om thei hi, ci-in hong hilh hi. Leitung kumpi gam bang hi lo-in, i nuntakna-ah Pasian makaihna, nunzia hoih, tawntung thumanpha-te tawh nuntakna i nei thei hi. Jesuh hong hilh thute in vantung gam nunzia hong hilh thute hi. A nuntakna-ah tua vaantung gam a nei mi in Topa na sem mi hi-in, Topa na a sem mi in mi tawh kizopna hoih nei hi. Mi hehpih, mi huh, kitangsapte panpih cihte in Topa na i sepna ahi hi.\nMualtung Thuhilh Thupatna\nJesuh thugen a sau penpen in Mualtung thuhilhna hi. Hih sungah thuhilhna tuamtuam kihel hi. Matt. 5-7 in Pasian gam sung nunzia ding gen a, tua thuhilhna kipatna ciatah thupha kipulaak masa hi.\nMatt. 5: 2-16 sim in. Bang thu kipulaak kikkik hiam? Jesuh in thupha ngah mite a cih kua mite hiam? ___________________________________________________________\nVantung thute in nisim nuntakpih ding thu hong hilh hi. Jesuh in leitung nuntak sungah bang mah nei lo-in i omna hong thei hi. Jesuh in thuman diktatna, kiniamkhiatna, mi hehpihna, mi tawh kilemna, lungsim siantho-na cihte zong hong hilh hi. Ama hong hilh bangin nungta hi lehang i nunzia akipan leitung in tu-a bang hi lo-in kilamdang ding hi. Ama hong hilh bangin a nungta dingin a nungzuite tungah leitung ci, leitung khuavak na hi ding uh hi, hong ci hi (Matt.9: 13-16).\nCi leh khuavak zangsiam hi lehang nuntak nuamsak hi. Ci lo-in annek nuam lo hi. Ci in an limsak hi. Ci in gamtat hoih limcing hi. Tua bang mahin khuavak in khuamial beisak hi. Khuavak in khuamial sung a om a lauhuai nate hong musak hi. Khuavak in inn, khua sung bitsak hi. Khuamial sung a meivak in mun gamla panin kimu thei hi. Zan khuamial sung meitang bangin Jesuh in “ Khuavak tangsak un. Tua hileh mite in note gamtat hoih mu-in vantung a om Pa Pasian minthangsak na hi ding uh hi” (Matt. 5: 16), ci hi.\nCi leh khuavak in nungzuite in mite nunzia kikhelsak ding huzaap hoih limcing hi. Kiniamkhiat, hehpihna nei, mi tawh kilem, lungsim siangtho, thuakzawhna neite in ci leh khuavak hi. Jesuh in mi tampi in manpha a sak loh uh thute Ama gamah manpha ahihna hong hilh hi.\nKoi bangin na pawlpi in ci bangin aal, khuavak bangin tang hiam? Koi bangin na pawlpi hangin khua sung, kimlepaam in hoihzawkna-in nei hiam? Cihnopna-ah na pawlpi in mundang khatah kituah ding hileh, a kim a om mite in a hongh uh diam?\nThu Hoih Tawh Thusia Zo\nJesuh in thu a hilh ciangin ama thugen a za a ngai-te dinmun, nunzia tawh kituakin thu hilh hi. Jesuh a paipai –na munah mi honpi in zuinuam tawntung uh hi (Matt 4: 15; 5:1). Mi honpi lakah Roman khutnuai-a om nektawm zongin nasem tampi kihel hi. Tua banah Jew makaite leh biakna makaite zong kihel uh hi. Nektawm zong nasemte in nuntak hamsa takin nungta uh hi. Suahtakna nei lo uh hi. Gam ukte tungah phiangsiah tampi pia uh hi. Biakna thukhun ngei-na tuamtuamte in ukcip hi. Hih bang mite in bang bang dinmunah a om uh zongin nunzia hoih, mannei nunna leh mainawtin a nuntak ding uh hilh hi.\nMatt. 5: 38 – 48 ah “Na biang lang khat hong kibet leh a lang khat zong dawh in” “ na puansilh hong kinget leh pia in,” “van pua dingin tai khat hong kipaipih leh tai khat val paipih in” cih thu in nuntak hoih ding limtak hong hilh hi. Kimkhat in hih kammalte hangin Jesuh hong hilhnop thu taktak telkhial uh hi. Hih thute in tua hunlai nautangte nunzia tampi pulaak hi. Makai, uliante simmawhna thuak tampi om hi. Tha zawhna, tha-tang hatna tawh neihsa tanlawh mi tampi om hi. Nautangte in Roman galkapte simmawhna, thuneihna thuaklah uh hi. Tua bangin nautangte in tungsiahte hangin a gimthuaknate uh thu hoih tawh a thukik zaw dingin hilh hi. Tua in nunzia manphatna ahihlam pulaak hi. Nautangte in simmawh bawlna a thuak uh ciangin thuhoih, ahih kei leh thusia tawh thukkik dingin khentat thei uh hi. Thusia pen thuhoih tawh thukkik uh hileh tungsiatte thuman lohna, gitlohna kilangsak uh hi zaw ding hi.\nMatt. 5: 38 – 48 leh Romans 12: 20, 21 enkak in. Koi bangin tua thute nuntakpih ding i hiam?\nJesuh in “thukham leh kamsangte” pulaak khempeuh pulaak hi. Tua thute khempeuh in a manpha mahmah thukhun pulaak hi. Tua in “ nang tungah a hong kibawl ding na deih bangin midangte tungah bawl in” cih thukhun (Matt. 7: 12) i telthei hi.\nKoi bangin “Nang tungah a hong kibawl ding na deih bangin midangte tungah bawl in” cih thupiak na nuntakpih hiam?\nSamaritan Mi Hoih Pa\nLk. 10: 25 – 27 sim in. Jesuh tungah thukhamhilh siapa thugen in Thuciam Lui tawh kituak Pasian santheih nunzia pulaak hi.Koi bangin tua thupiak nihte in kizopna nei hiam?\nJesuh a kidong dotna khempeuh a dawnkik ciangin thudongte lametna tawh kilehbulhin Jesuh in dawngkik hi. Siam. 19:18 siksanin nunzia ding “na pumpi na ki-it bangin na vengte zong it in” cih thupiak tawh kisai-in biakna makaite’n vengte in kua mi huam hi ding hiam, ci-in buai uh hi. Jesuh in nungzuipite tungah vengte tawh kisai limtak hilhna nei khin hi. Vengte in i it mite bek hi lo-in mi khempeuh huam hi. “Ahi zongin ke’n note kiangah kong genin-ah: Na galte uh na it unla, no hong bawlsiate a’dingin thu na ngetsak un. Tua hileh vantungah a om na Pa uh tate na hi thei ding uh hi. Bang hang hiam cihleh amah in mihoihte le misiate tungah a kibangin ni taangsak khawm a, a gamtat phate le a gamtat sia-te tungah zong a kibang mahin guah zusak khawm hi” (Matt. 5:45, 46), ci hi. Ahi zongin thukham hilhsia pa in Jesuh thangsiah ding ngaihsun a, ka vengte kua hiam? ci-in Jesuh lehdot hi (Lk. 10:29). Jesuh in a dawnkik nadingin Samaritan mi hoih thu pulaak hi. Jesuh in thukham hilhsia pa tungah kua in vengte hi ding hi, cih a hilh hi lo-in, Samaritan mipa bangin huhna kisam mi khat huh dingin hilh hi zaw hi (Lk.10:36,37).\nLk.10:30 -37 sim in. Tua mi thumte khat ciat kibat lohna, Samaritan mipa in a dangte tawh kibatlohna Jesuh in bang pulaak hiam?\nJesuh in a thuhilhna-ah biakna makaite tungah a mawhsiatna lian pen hi.Bang hang hiam cihleh amaute’n cimawh genthei-te kin lo, awlmawh lo uh hi.Samaritan mihoih pa thu tungtawnin Jesuh in biakpiakna man hong hilh hi. Biakna man in piakna tuamtuamte, pawlpi thu up tuamtuamte hi lo hi. Ahi zongin itna tawh nasepna, sitnei lo-in midangte tungah thu hoih, thupha bawlna hi,ci-in hilh hi.”Ellen G.White, The Desire of Ages, 497.\nTua thuhilhna-ah Jesuh in Pasian tungah cihtak lo, thuman theilo-in mite’n a ngaihsut uh namdang mi khat nunzia bangin Jesuh nungzui khempeuh in itna nei dingin hong hilh hi. Jesuh thugen a za tua hunlai-a mite mah bangin eite in zong tawntung nunna i ngah nadingin Jesuh kiang i va zuat ciangin, huhna kisamte huh dingin hong hilh hi.\nMihau Pa Leh Lazarus\nMihau pa leh Lazarus thugentehna (Lk. 16: 19-31) in leitung nunzia namnih hong lak hi. Khat in hau-a, khat in zawng hi. Cimawh, genthei-te a huh ding om lo, imlepaam panin huhna ngah nading om lo, zato, kipawlna tuamtuam pan huhna cihte om lo ahih manin mizawngpa in mihaute innmai-ah va pai-in huhna ngen uh hi. Tua bangin mihaute huhna tawh genthei-te in noptuamna ngah dingin lamen uh hi. Ahi zongin hih thugentehna-ah mihau pa in kuamah huh nuam lo hi. Huaiham angsung thei mi hi-in, cimawh genthei-te don lo hi.” Ellen G. White, Chirst’s Object Lessons, 261. Leitungah a nuntak sungah bangmah kilamdanna a om loh hangin, sihna leh Pasian thukhenna in amau dinmun hong kilehbulh hi.\nLk. 16:19 – 31 leh Lk. 12: 13 – 21 enkak in. A kibang leh kibang lo thu-te in bang hong hilh hiam?\nHih tangthu sungah siatna lampi tawh hauhna kimu lo hi. Nasep hahkatna, nate limtak kepna leh Pasian thupha piak tawh hauhna tawh kidim hi. Ahi zongin nuntakna, Pasian leh sum cihte tungah a lungsim puak man lo ahih manin tawntung siatna manawh hi. Jesuh in hih leitung khit nunna tawh kisai a thugentehna mihau pa leh Lazarus in, i khentatna bangin i ngah ding thute hong hilh hi. Huhna kisamte huh, panpih kisamte panpih a i nuntakna-ah na dangdangte sangin i masak zawk thute leh i khentatnate a pulaak hi gige hi. Abraham in cimawhte huh ding a pulaak bangin Lai Siangtho in khentatna hoih hong hilh bek tham lo-in “Amaute in Moses leh kamsangte nei uh hi; amaute thugen na ngai uh hen,” ci-in hong hilh hi (Lk. 16: 29).\nJesuh in hauhna in hong khialsak thei ahihlam hong hilh hi. Hauhnopna, neihlelam kepna, sumlepaai zonna in Topa kiang pan hong khenkhia thei hi; midangte it ding hong dal thei hi; angsung, huaihamna khangsak thei hi; kiphatsakna, ei le ei kimuanna hong guan hi. Jesuh in Pasian gam leh Ama dikna zong masa dingin hong hilh hi. A hong piak thupha-te huhna kisam, cimawhte huh dingin hong deih hi.\nNa hau a, ahih keileh nektawm zong mi na hi zongin, koi bangin sum leh sum itna in na nuntakna a hong suksiat loh nadingin kidawm thei ding na hiam?\nMatthew 24, 25 sung a kigen thute tawh kizomin kuamah lamet loh thute Jesuh in thuhilhna, mipite thudotna leh dawnna nei hi. Nungzuipite in Jesuh kiangah hong pai uh a, Jerusalem biakinnpi kisiat ding leh a hong pai kik ciangin thupiang dingte dong uh hi (Matt. 24: 1-3). Jesuh in tua thute hilhin a thukhupna-ah gilkialte anpia-in, dangtakte tui pia-in, khualmite zindo-in puansilh nei lote silh ding pia-in, cinate veh, thongkia-te kiang hawh cih thute pulaak hi. Tua bangin mi khat in naupangno khat tung nangawnah a gamtat ciangin Jesuh tungah a bawl, a sem hi (Matt. 25: 40, 45). Pasian thukhenna tawh kisai nungzuipite in Jesuh a dotna tawh kizomin Jesuh in hih thu a hilh ahi hi.\nMatt. 24 sungah Jerusalem kisiat madeuh a piang ding thute leh leitung bei dingteh lim leh nalamdang piang dingte kigelh hi. Jesuh a hong pai kik ding vil a ngak dingin limtak hong hilh hi. Mite lamet loh hun hi taleh lamenin a ngakngak mite ading hi taleh kiginkholhzia, a pil leh a hai nungak thugenteh in hong hilh hi. Thadah nasem mi thum gentehna in Jesuh hong pai ding a ngak mite in lawpna leh hoih takin nasem dingin hong hilh hi. Tua khit banah tuu leh keel gentehna in Pasian mite in Topa ading tatsat lo-in nasem dingin hong hilh hi.\nMatt. 25: 31 – 46 sim in. Jesuh in bang hong hilh hiam? Bang hangin gamtatna in hotkhiat ngahna kici lo hiam? Bangci bangin upna tawh hotkhiat kingah hi zaw hi, ci-in hong hilh hiam?\nJesuh hong hilh mah bangin mite tungah thupha i bawl khempeuh Ama tungah thupha bawl i hi hi. Hih in mi tawh kizopna, ngaihsutna khempeuh hong puahphat ding kisam hi. Anne dingin Jesuh sam, ahih keileh thonginn, zato-ah Jesuh va veh, va hawh dingin kingaihsun in. Mite tungah tua bangin i bawl ciangin Jesuh tungah a bawl hi, ci-in hong hilh hi. Ama tungah tua bangin na hoih septheihna bangzahin manpha hiam?\nMatt. 25: 31- 46 sung a Jesuh gen thute limtak ngaihsun in. Koi bangin gilkial, dangtak mi khat na huhna in Jesuh mahmah tung a bawl nahihlam theithei ding na hiam? A lian mahmah masuan leh i nunzia ding hong hilh hi lo hiam?\nNgaihsutbeh Ding: Ellen G. White, “The Good Samaritan,” 497 – 505; “ The Least of these my brethren,” 637 – 641 in The Desire of Ages,” “ A Great Gulf Fixed,” 260 – 271; “ Who is my neighbor? 376 – 389, in Christ’s Object Lessons.\nKhrih in mihingte hong khenkham kilangneihna, huaihamna, behlephung, minam deidanna cihte hemkhia-in mi khempeuh a kibangin hong it hi. Huaihamna panin mihingte hong lamto-in kideidanna, kimuhdahnate koihkhia hi. Jesuh in kuamah deidan lo hi. Lawm leh galte, vengte leh khual mi khen lo-in huh ding kisamte khempeuh huh dingin hong hilh hi. Huhna kisam mi khat in i vengte hi pah hi; kuamah deidan lo-in mite tungah thupha bawl dingin hong deih hi.” Ellen G. White, Thoughts from the Mount of Blessing, 42.\n“I tungah a hong kibawl ding i deih bangin mite tungah gamtat ding thupiak in Khristian dinmun hi. Tua lo khempeuh in kineihkhemna hi. Khrih in a nunna tawh a hong tat mihing nunna a niamkoih biakna in a kineih biakna hi. Mihing kitangsap awlmawh lo, cihmawh genthei-te, gim thuakte, mihing suahtakna a kin lo biakna in a mawkna biakna hi. Genthei-te, cimawh dongtuakte huh ding a nungngat mi in Khrih tungah gitlohna a bawl mite hi. Khrih minsuangin thu-um kici napi-in Khrih zia le tong a nei lo Khristian biakna in vangliatna nei lo hi.” Ellen G. White, Thoughts From the Mount of Blessing, 136, 137.\n1. Tu kaal sung thusinte lak pan koi in na lungsim hong sukha hiam? Bang hang hiam?\n2. Ellen G. White hong hilh, genthei, cimawh mi, thuman lo-in gamtatna a awlmawh lo biakna in a kineih biakna hi. Bang hangin mi tungah thupha bawl ding kinloh khak ding kidop ding kisam hiam?\n3. Thursday ni-a thusin in “thuman ka nei hi” cih in bang masuan hong guan hiam?\nTOMLAKNA: Pasian gam sung teeng ding mite in leitung bangin nungta lo dingin Jesuh in hong hilh hi. Thuciam Lui siksanin nengniam thuakte, mizawngte huhin panpih ding hong deih hi. A hong pai kik ding lamenin a ngak Ama nungzuite in itna, hehpihna tawh kidim dingin hong hilh hi.


timestamp: atn

url: =Laibu bukhat bup ka sim masak pen. Agelh ~ Deih Tung - Laibu Saal\nHome > Thuluui/Articles > Laibu bukhat bup ka sim masak pen. Agelh ~ Deih Tung\nLaibu bukhat bup ka sim masak pen. Agelh ~ Deih Tung\nLaibu bukhat bup ka sim masak pen.\nAgelh ~ Deih Tung\nPhoto : Booker T. Washington\nSun ni samah mah nuai ah sangkah ding in ka pai a, Khualum lua mah mah a hih man in ka taltung pan in khua ul tui a tak dau dau hi. Sang inn ka tun tak teh ka lawm te khat tawh sang khaan sung ah ka lut uh hi. Sangkhaan sung ah na vot dik dek a hih man in minute 15 sung khawng teh ka khua ul khem peuh hong kam in ka om dan hong nuam mahmahkik hi. Ka lawm te tawh laisim na khan, Laibu saal(library) ah pai ni ka ci uh a ka va pai pong uh hi. Cik mah hun in laisim na khan sung ah paingei lo ka hih man in koi sim zaw ding cih thei lo in ka om bianbuang hi. Midang te muh na ah bang mah a thei lo lawm lawm a ka mawk om ding lah sang nau pang khat hi buang cih na tawh ka mai a zum hi. Lawm te tawh tut na ah ka tu uh a, Newspaper, Journal tuam tuam ka sim ding un sabuai tung ah om zih ziah hi. Mi a tam zaw in Journal sim uh a, laibu tuam tuam zong a sim om hi. Ken zong bang sim mawk ding ka hiam ci in ka lung ngaih ngaih kawm in ka mai a om khat la in ka sim hi. Nai lang khawng ka sim khit ciang in ka lawm te tawh pai khia ta ni ki ci in ka tut na pan ka ding khia hi. Counter a tu nasem nu in laibu na kawm nuam uh hiam? Na kawm nop uh leh hih tak ah member card bawl un la kawm un ci a hih manin ka lawm te tawh member card bawl ka bawl uh hi. Card ka bawl khit uh ciang in lai bu kawm ding bang sim ding ka hiam ci in laibu ka zong zong hi. Laibu thu lu leh a nambat tawh ka zon zon leh lai bu tam lua mah mah a hih man in ka sim zawk sak ding, ka kawm ding ka thei kei hi. Counter a tu nasem nu kiang ah bang kawm leng nong deih sak hiam ci in ka dot leh nang ut ut hi, a hi zong in bang mah a sim nai lo na hih leh miminthang te tangthu sim ma sa in hong ci a, hong hilh hi. Mimin thang te tang thu sim ding cih sam hang in kua minthang a, kua thu sim ding cih zong ka thei kei leu leuhi. Ka zon zon leh Up From Slavery a cih Booker.T.Washington lai bu ka mu a, tua kawm ding in ka la hi.\nKa sangkah cil pen pen ka tanlang lai in bel a hih leh abc, 123,…cih dan te zolai sim bute sang ah ka sim ngei zel hi. A hi zong in lai bu khat a bup in ka sim ka thei ngei kei hi. Tua a hih manin tu tung a ka lai bu kawm pen a pat na pan a tawp dong sim pong pong dingin ka ngaih sun hi. Laibu saal pan in sangkhaan sung ah lut in sanglai ka sin uh a, sang tuah ciang in inn ka tun tak tua lai bu ka kawm pen ka sim hi. Ka sim leh ka lung sim hong sukha pian in hoih sa mah mah ka hih man in ka khawl thei nawn kei hi.\nBooker. T. Washington a neu lai\nNegro te in suah tak na a ngah ma un sila te hun sung in a piang a hihi. A pa kua hiam ki thei lo a, a nu tawh a mau unau thumpha uh hi. Sila te om na inn neu neu te ah khang khia uh a, silh leh teen, nek leh dawn mi te bang in om zo lo uh hi.A suah cil pan in sila in suak khia a, sila mah in nung ta hi.Sila te sung ah thu bang ki za mun pen hiam cih leh tua To te in tua sila te bawlsia gawp a hih na thu bek bek ki za hi.A nu in anhuan meh huan tavuan a nei a hih man in an bel ngawl ngei sam lo in midang te sang in an nek tui dawn lam sang ah pha dawm zaw uh hi.Sila in kum 7 a phak tak teh negro te in suah tak na hong ngah uh a, a suak ta minam honghi khia uh hi. Suakta cih thu pen a mau a ding in a ngaih sut zawh loh uh thu khat a hih man in suahtak khit teh koi ah om ding, bang sem ding, koi ci nun tak ding cih pen ngaih sut na in nei ngam ngei lo uh a hih man in a ngaih sut na uh zong niam mah mah hi. Suahtak na a ngah ma un Negro khem peuh in lai sin thei lo uh a, laisim thei khat zong om lo uh hi. Tu in a hih leh laisim theih na ding in koi cih ding, koi a paileng koi ci ding cih teng tawh a om na sila huang pan in a mau ut na tek ah pai khiamang uh a, a Tote bang uh lung leng mah mah in pawl khat a ki it a ngai te bang a ki kap kap bang tam pi om uh hi.\nBooker te inn kuan zong a om na pan un mun khat khit mun khat ah hong ki tuah koi koi uh a, nuntak hak sa pi pi in hong khang khia to to uh hi. Tawlkhat sung a om na vuah a u tawh suangmei hol tawh na ah sum hong tha lawh uh a, nau pang lai a hih hang in gim pi in na sem hi. A omna khua ah sang hong ki hong a, a mah pen sun in nasem a hih manin sang kah nuam mah mah ta se leh sang kah thei lo in nitak sangbek kah thei hi. Sang a kahna ah sang sia te in a min dong uh a, a ma min pen a mah leh a mah ki thei lo a hih manin gen pak ding thei lo hi. Bang hang hiam cih leh sila te in min nei lo uh hi. Booker zong a sangsia te in na min bang hiam ci in a dot teh Booker in zong a gen pak ding thei lo a,kei ka min pen Book.T.Washington hi ing ci in dawng a hih man in a lawm te pawl khat in zah pih mah mah uhhi. Bang hang hiam cih leh Washington cih min men American kum pi masa pen min a hih man ahihi. Tua hun lai tak in Hih pa pen ni khat ni teh mipil minthang dinghi ci inkua mah in thei het het lo hi.\nSangkah na ah a lawm te in lukhu khat tek nei uh a, Booker zong a nukiang ah sang ah ka lawm te in lukhu khattek khu uh a, kei zong lukhu khat hong lei sak in ci in a nu kiang ah a nget leh a nu in ei sum nei lo lei zo lo ding a hi zong in na lu khu ding khat kong khui sak ding ci in a ih mut kal in a nu in ippi sia khat at tan in lukhu dingin an khuisak a , Booker zong lukhu nei a hih manin a lawm te lak ah mai zum nawn hi.\nUniversity a kah na\nSuangmeihol tawhna ah sum tha lawh lawh uh a, nitak ciang in sang kah kawm lai a hihman in nak pi in gim mah mah hi. Nikhat a lawm te ki ho sim zasim kiau a, a gei ah va naih in a va dot leh Mivom te a ding in sang lian pi khat ki hong ding cih thu a hihi. Booker in hih sang ki hong ding thu a zak ciang in om thei nawn lo a, tua sang ah sang kah in pai ding bek bek a lung simah hong om hi. A nu kiang ah nu aw sang va kah ning ci in a gen tak teh a nu in sum lah nei lo hang a, bang ci kah mawk ding na hia ci in heh nem hi. Bang bang hi leh tua sang kakahloh pha mawh hi ci a hih man in a it mah mah a sanggam te leh a nu nusia in a silh laitak puan khat, a teen lai tak pheituam khat, bang mah nei lo sa in a ma om na pan a ki gam lat mah mah na tai 500 val na ah a khe tawh hong pai hi. Lam pi ah meileng pai te ah bawm sim in gilkial dang tak sa in ninlak teng ah lum in tua bang teng tawh a lung gulh mahmahna sang inn pi hong tung hi. Tua sangpi ah sangsia pi nu in a muh teh lamdang sa lua mah mah a, hih zah a bang mah nei lo pi sang hongkah sawm pen mi mawk mawk hi kei in teh ci in lam dang sa mah mah hi. Tua sang ah sang kah khuan ngah na ding in thu dot te a ki dong ding hi a, a hi zong in Booker pen thu ki dong lo in sangsia pi nu in ka zum khaan sung va puah siang in ci in sawl hi. Booker zong sangsiapi nu cih bang mah in hoih tak in va puah a hih man in sangsiapi nu in tua sang ah sangkah khuan pia hi. Hih sang ah sangkah khuan a ngah pen a ma a ding in Harvard University a sang kah khuan a ngah dan in nuam mah mah hi. Sang kah sungin sanginn siang tho na ding in na sem kawm a, lai sin to to thei hi.\nA nasep na\nSang a man khit tak teh a sang sia te in Booker pen pil lah pil in mai lam a dingin Negro te a ding in na hoih hong sem zo ding hi ci in lam en uhhi. Tua ahih man in a sang vuah sangsia a sem ding in deih uh a, sangsia sem sak uh hi. Booker in sang sia a sep a ki pat pen sanglai bek hi lo lokhawhdan,innlam dan,…thatang tawh na sep tuam tuam te zong sin sak a, nak pi tak in mivom te pan tah hi. Tua hunlai in a mau sang pan sang a man a hih nakleh lokhawhdan, inn lam dan, cidam na lam, …a tuam tuam a vek in athei sa uh hi pah hi. Tu huna danin subject tuam tuam ih ki khen dan hi lo uh a hih manin a mau hun lai a te in nakhem peuh a sin khawm uh hi hi. A sang inn ding uh lam thak in, mun tuam tuam ah Negro te a ding in sanginn hong beh lap lap a, tu hun in Negro te leitung a ki zel uh hi ta hi. Hih dan a ih mit muh theih in negro te sila pan in leitung ah mangkang te tawh a kiza kim in hong om ta uh hi. Leitung hong uk kik ta uh ki ci thei hi. Booker in hih zah in a minam a ding in pil na ah pan tah in na asep lam midang tam pi tak in atheih teh mun tuam tuam pan ah tawi na tam pi ki pia hi. Mun khat ah thu gen ding in ki sam a, a thu gen na ah “tu ma kum tam pi lai in hih pam a kuahawm ah ka giak ngei ci in a giah na mun gal kawk phei hi, bang hang hiam cih leh tua zan pen hih khua ah zinding in kei hong ki deih lo in hong ki sang lo hi” ci in gen ngei hi. Mivom te a ding in a deih sak na te piteek, put eek te in a theih uh ciang in thu pi sa lua uh a hih man in mun tuam tuam pan hong pai uh a, pah tawi na pia tek uh hi. Mun gam la pi tak pan in puteek mah mah khat hong pai a, Booker kiang ah thu gen hi. “Booker aw hi bang in ihminam sung ah laisimthei, mi tawh ki bang zo ding in cik mah in ka lam et zawh loh pen tu in ka mit in mu in ka mi pih te in lai sim thei, mi tawh ki gual kim thei cih ka theih teh lung dam lua in ka om na pan nithum khe tawh hong pai in aaktui kong puak hi. Kong pai lam in aaktui tangthum kong puak hi a, lam kal ah tangnih ki tam sak ing, tu in hiah khat bek hong tun zo ing, bang mah nei lo ka hih man in ka neih sun sun aktui tangkhat bek hong puak zo ing” ci in nuam na khi tui luang kawmin Booker kiang ah gen hi.\nBooker tangthu ka sim khak pen kei a ding in ka lung sim hong sukha in in hoih ka samah mah hi.Nidang in lai tam pi ka sim loh bang ka hun pam maih ka sa mah mah hi. Hih lai bu ka sim a ki pan kei in bang hi a, bang din mun tung thei ding ka hiam ci in ka ki thei a, tha ka la thei hi. Midang te sila in suak khia in lai khat zong sin thei lo, sum zong zong thei lo hi ta se mah leh tu hun teh a mau ei sang in pil zaw uh a, hau zaw ta uh hi, Hih pen bang hang hi mawk a hiam? Han ciam huai thu tam pi om in ka umhi. Hun tam pi tak sung ih kal suan nasa ah midang te a ding deih sak na lian pi tawh na ih sep in bang hiam? Booker in a thu gen na ah “Leitung ah minuam sa pen pen ih cih te pen midang te a ding in thu tam ngaih sut pen in, na tam a sep sak pen pen te a hihi” na ci hi.\nKei mah in hih lei tung ah khat vei bek piang in tom no khat sung bek a nungta ding ka hi hi. Tua a hih ciang azen zen in hih leitung ah It na, hehpih na nei in lah thei na ding (a hih kei leh) deihtungLeitung a ding in nahoih khat peuh peuh sep theih na ding hun man pha ka neih leh itsik lo, zekai lo tak in tu mah mah in ka sem ding hi. Bang hang hiam cih leh ka nuntak na tom no sung bek a hih man in nidang ciang hih bang hun man pha ka ngah kik ngei loh ding lam ka ki thei hi.\nLaigelh Deih Tung.\nVunghdeihtung/blog Tuesday, July 9, 2013\nItem Reviewed: Laibu bukhat bup ka sim masak pen. Agelh ~ Deih Tung Description: Rating: 5 Reviewed By: Cinpu Zomi


url: =Malaysia naupang kum 3 khat apa mawtaw hawllaitak suangleng khatin denglum ~ ZD :: ZOMI DAILY\nposted on 4 September 2016 at 9:24 pm Lomkholna: Malaysia, News, Sawltak, World\nMalaysia gamsung ah innkuan khat khualzinna panin aciahlam suangtumleng khatin atapa kum 3 aphapan khat dengkha citciat in si cih Straits Times pan kiza hi. Zanhalni Friday (September 02) ni in thupiang hi a, apianzia pen lamdang kisa mahmah hi.\nTua khualzinte pen innkuan mi 5 apha uh hi a, amai ah apa in hawlin agei ah azi tukawmsa in atano uh kum 3 aphapan khat apheitung ah tawikawm hi. A adang atate nihpen mawtaw nunglam ah tu uhhi.\nHihte innkuan pen Kota Tinggi panin innlamzuan in hongciah uh hi a, Johor Baru-Kota Tinggi lamzikpi tungah sun 2pm hunpawl in Pulada Army Camp lam zuanin mawtaw tawh ataitai uh ahihi.\nTaman Saujana akhenkhitdeuh uhciang in suangtum khat hongleng in mawtaw man Windscreen pailetsuak a, azi in atawi ata ngek kum 3 ii alu khacitciat hi. Alu panin si phulkhia ziahziah a, azi zong kapgawp in kugawp hi.\nTuapan in khualzin midang te huhna tawh Ambulance sapsak uh a, atapa pen Sultanah Aminah Hospital ah puakpah uhhi. ICU (Intensive Care Unit) ah hoihtak kikem in kikhoi himah leh azingciang in anuntakna beiziau hi.\nAnu leh apa te’n Police Report bawl uh a, banghang in hibang in suangleng omtheihiam cih lamdang samahmah uhhi. Mihing ii khuttawh lotding in gollua ahih manin, koipan hongleng hidinghiam? Kazi lah sukha hetlo in, hihpen na lamdang Miracle khat hi ci’n apa in Reporter te kiangah genkhia hi. ZD Sawltak #zomidaily\nPrevious: Mother Teresa nipi ciangin misiangtho in ki ciamtehding ~ Thang Khan Lian\nNext: Nusia zaw ding maw, Puah zaw ding ~ Rev. Lang Suan Thawn


url: =Atheihhuai nupakal omkhop ziading (18+ adingbek) :: ZOMI DAILY\nposted on 20 October 2018 at 2:45 pm Lomkholna: JobCinpi, News\nHih thu pen nupa kaal thu le kum sawm le giat a cingsa nungak tangvalte theih ding a kisam le a thupi khat ahi hi. Tua ahih manin zahmawh thu hi ci-in na zum ngaihsut khak ding ka deih kei hi. Bang hangin nungak tangvalte theih ding zong kisam hiam cih leh nungak tangvalte zong nupi papi mah a suak dingte uh ahih manin theih ding kisam hi. Mi pawlkhat in zahmawh thu pen zum ngaihsut lua kha uh ahih manin theih ding a thupi a kisam pawlkhatte nangawn theih ding phawk ding sawm nawn lo uh hi. Tua manin nupa kaal sungah a kisam pawlkhat mun awngin om thei hi.\nNupa kaal sungah a kisam mahmah thu khat ahi lupkhop hun ciangin khat le khat kilungkimsakna pen a thupi mahmah khat ahi hi. Khat lungkim mahmah napi a khat ading lungkim huai lo cih bang om thei gige hi. Tua ahih manin lungkim lote adingin a nupa kizopna uh pen cimtak huai lungkiat huai kha thei hi. Tua bang a om loh nading nupa kizopna bangci cih le’ng hoih ding hiam? Khat lungkim mahmah napi bang hangin a khat lungkim zo lo hiam, cihte theih ding kisam hi.\nKhat lungkim napi a khat a lungkim lohna a hang pawlkhat\n1. A lupkhop uh ciangin a kizopna ah khat in ama lungkimna bek thupisak, ama man hun bek thupisak, amah man peuh leh a lawm zong a man ding a sa mi pawlkhat om uh hi. Ama lungsim bek thupisak ahih manin a khat in nuamsa hiam lungkim hiam cih don nawn lo ding hi. Tua bang hi leh khat a lungkim hangin a khat ading lungkim huai lo ding hi.\nA zawdeuh-in nupa kizopna ah pasalte pen numeite sangin a lung uh kim baih zaw uh hi. Pasalte lam pan nopsakna a man uh ciangin numeute lam pan a kipan pan thei lai uh hi. Hih munah numeite pen mawtaw bangin setnu a paipih pah pawl ahi kei hi. Vanleng tawh kibang uh hi. A tual sungah kawi vekvek phot uh a, a len nading mun a tun ciangin leng pah thei lo lai uh hi. Tua mah bangin a len khit uh ciangin zong khawl kik pah thei lo uh hi.\n2. A theilo mi pawlkhatte in, pasalte a natui uh pai baih leh sisan hat, a thahat, a cidam ci uh hi. Tua manin a man baih theih theih nading uh hanciam uh hi. A luppihte’n ziakai a sak luat khak ding uh lau-in nawh nuam thei uh hi. A taktak ciangin Manbaih luatna pen natna ahih loh hangin cidamna zong na hi lo hi, ci-in siavuante in limtakin na gen uh hi.\nTua mah bangin man thei lo, cih zong a hoih hi tuan lo hi, ci uh hi. Nupa lupkhopna cih pen khat lungkim nading bek ahi kei hi. Nupa kilungkimsak nading ahi hi. Pasal pawlkhatte in nupa kizopna a dan thei lo uh ahih manin lumsuk bekin kipan pah nuam thei uh hi. A taktak ciangin nupa kizopna pen venleng tawh gentehna a om mah bangin kizutzut, kilawnglawng cihte a om masak ding thupi hi. Tua pen numeite lungkim nading a kisam mahmah khat ahi hi.\n3. Ka khualzinna khua khat pan ka zak thu khat om hi. Nupite thugen hi a, ciamnuih cihtak ahi hi. Nupi khat in, “Ka khua sung uah video a om zawh ka pasalte uh kithuak zo nawn peuhmah kei, siklup leng lah gamtang thei uh, thallup leng lah gamtang thei uh, khuplup leng lah phamawhsa kei uh, i om dandanin gamtang thei mai uh, a koi pan hong theih khiat uh hiam, video sung pan peuh ci zanzan mawk uh, video ka etet hang tua bang gamtatzia ding peuhmah khat vei zong en kha ngei peuhmah keng, ci hi. Cihnopna ah a lam bang banga kiluppih ding ahi kei hi. Zi in a koi ci om leh nuamsa cih zong nupa khat le khat a kidop huai thu ahi hi. Nupa kaal kizopna pen a siangtho kizopna ahi hi.\n4. Nupa kizopna a man ciangin khat le khat maitang kituah a kiho ding, kinam ding cihpen a thupi mahmah khat ahi hi. Kizopna a man ciang kinung ngat pah, kiho nawn lo ki-ihmut san pah cihte pelh huai mahmah hi. Nupa kizopna cih pen kizop khit ciang lungnuam ding, lungkim ding, lungkhamna veng zo ding, dahna veng zo ding cih zah dongin thupi hi. A ngaina bang le tawh nupa kizop mawk pen a kingah thei ding hamphatna tampi kisuplawh thei hi.\n5. Lungsim om bang kigen ding thupi mahmah hi. Nupa omkhomna hangin a hoih a nuam lam a om ding m thupi hi. Ahi zongin a hoih a nuam lam a om theih nadingin numei in ama lungsim a pasal tungah a gen ding kisam a, pasal in zong a zi tunga omkhopna tawh kisai a lungsim om bang a gen ding kisam hi. A kigen ngamlote kidot ngam ding zong kisam hi. Tua bang omkhop dan nuamsa keng, a dam a nawh cihte a kipan khat lungkimna bek ahi lo nupa lungkimna pen kidot ding thupi mahmah hi.\nNupa omkhopna cih pen a zum huai, a dai huai hi peuhmah lo hi. Nisim omkhawm napi a zum huai a dai huai bangin a ngaihsunte amau le amau a kikhem hi uh a, amau gamtat a zumpih tawh kibang uh hi. Nupa kaal sungah omkhopna pen siangtaka kigen ding kisam hi. Dr. Hello/ Job Cinpi (Zomi Laisim Nuamte)\nPrevious: US Airport ah khualzin khatpa ii vanlak pan voklu emsa kimukhia\nNext: Malaysia, JB Bus khawlna ah pitek khat aki taihkhak laitak Video ki khahkhia


url: =Itna maan, itna laigil :: ZOMI DAILY\nItna maan, itna laigil\nposted on 14 June 2016 at 8:29 pm Lomkholna: Biakna, DavidTuang, News\nNikhat nupa kopkhat khual hong zin uh hi. A khualzin hun uh pen tuk hun sung ahih manin lampi haksa-in huih leh guah zong thuak kha zelzel uh hi. Lampi haksatna hang tawh a pai nopna mun uh tung nai loin khua hong mial a, khualzin maban zop ding hong lungkhamhuai mahmah ta hi. A khuadak uh leh, lam gei mun khat ah lo buk khat mu uh a, tua lai-ah tawlnga dingin hong pai uh hi.\nTua munah, a zi-in khuavot sa lua ahih manin, hong ling keuhkeuh ta a, gim tuak lua mahmah ahihna a pasal in amuh ciangin hehpihhuaisa lua in, ama puan suah khia in a zi silhsak a, a anglum sungah pomin tawlngasak hithiat hi. A zi zong khualzinna gim mahmah ahih manin, a sawt loin hong ihmu ziau hi.\nA zi nuam takin tawlnga-in a ihmut hithiat sungin a pasal ahih leh zan thapai thohsi thohvaite in petpet ahih manin, a ci a sate bawk gawp hi. Khua vot lua ahih manin, ihmu thei vetlo a, ling kelkel sa-in, a lu puk hiaihiai zel hi. Ama adingin zankim tawlngakh hun pen, a gim pen hun hong suak hi.\nZingsang khua hong vak ciangin a zi-in a lu phongto a, a pasal a ettoh leh a pasal nak gim lua mahmah ta in, hak zong hak zo nawn mello a, ling kelkel sa-a, om a muh ciangin, “U aw, kei nong it nong khualna lian zen si e maw, ka theih loh kal na ngawnin bit takin nong kem a, ka khuavotnate hong lumsak in, thohte in hong peh loh nadingin na ang lum ah kei hong pom in na puan silh lai suahkhia-in kei nong tuun maw, lungdam lua sing e leh,” ci-in aw nem tak tawh hong hopih hi.\nA pasal in zong, “Himah hi kong it ka zi aw, nang pen na melhoih laitak leh na nopsak hun sung bek adingin kong teenpih hi lo a, na haksat hun leh na guallelh ni-in zong hong huh/panpih ding leh hong thuakpih dingin kong teel na hi hi,” ci-in hong dawngkik hi.\nA zom, ngak lai……\nNgaihsutna lungsim kiukhat pan,\nPrevious: Judson’ Sangmang nasepzia etkikna ~ Suang Khen Pau\nNext: Nu Dim’ Nikhat Hunzat : Women’s Day 2012 Special\nGathuk tawh kihuan an nete cidam thahat mahmah ~ Dr. Sian Za Kham\nMalaysia Airport Terminal sungah Passenger lobuang lutsak nawnloding\nKawlgam galhang te sihna leh Kawlgam suahtakna\nLondon khuasung aom vanzuakna khat meikanggawp leuleu\nSen kumthak Bible Camp Canaan ah


url: =SPEAKING IN TONGUES ~ MUC\nBy Pr Thang Siangh\nKamtuampau tawh kisai pen kum-10 gualpawl a kazak ahi hi. A thunuam mahmah Pa.Tun Za Thang hong piangthak hi. Luseigam leh Hualngo singtaang lam azinna pan-a hong ngah ahi hi. Ama pen Limsaang dinmun ahi hi. Lim, cih ciangin, lungnuam, cihna hi-a, saang, cih ciangin, ngah cihna hi. Lungnopna ngah acihna ahi hi. Tuhunin lungnopna ngah a, lamlam, kawivak tampi a om hangin, tuahunin eilakah, amah bek phial om ahihmanin, mihai, ci-in khaukhihin kikolhbulh hi. Hualngogam vapai leh sa nagawh uh, saliang-saphei hong puasak uh hi. Vanpau tawh lasa a, vanpau tawh thugen hi. "En di fai en di bek, bek, bek, Amen sola lalala"acihpen ko naupang ten cimphawngin kimawlna-in kazang uh-a, la-in kasa theizel uh hi.\nKhanlawhna hong tun ciangin, ahoihtawh ahoihlo tawh hong om hi. Christian genloh lawkite sepngam loh ding a khelnono om hi. Christian genloh mihing gamtat ding-a kilawmlo thu tuamtuam hong piang hi. Amaute in, Khasiangtho ompihna ci uh hi. Eikiang hong tunma kum-80 lai khawngin Tahan, Khampat, Zomun khuate-ah khuangpi saatin, sanggam Luseite na paatngiingei khin uh hi.\nKhanlawhna hangin khantohna tampi ingah mahbangin, kisiatna zong tampi hong kibehlap hi. Pianthakna gah tuamtuam om a, tuni-in kamtuam-pau thu i kikum ding hi.\nPenticost Ni-in Khasiangtho Kibua\n" Tua laitakin, huihpi nung bangin, thakhatin, huging hehu vantung panin hong pai a, amaute kikhopna innsung khempeuh hong dim hi. Tua laitak mahin leii bangin a kaa' zezua meikuang kikhenin, amaute tungah hong kilang a, mikhempeuh tungah hong khawl hi. Amaute khempeuh Khasiangtho tawh kidim uh a,Khasiangtho in thuhilh theihna a piak bangmahin, kam tuamtuamte tawh pau-in thu a hilh uh hi."Acts 2:2-4.\nPastor-pa in nupikhat tuiphum hi. Tuisung pan a lu adawktoh phetin, kamtuam tawh hong pau hi. Tuinawl a tun ciangin, a puanlaihlo liangin kipumkhuk hi. A ang leh a taw-a zahmawh khempeuh kilok ziahziah hi. Mipi in naklo-in en uh hi. Tuhunin Singtaanggam munkhempeuh tua bang kek mahin kamtuampau tawh kidim hi. Singphung gamdaina munah amahguak pau hi. Mipi lakah kuamah tawh kikumlo-in pau uh hi. Kamttuam pau pen Khasiangtho tuiphumna takpi hiam? Tua bektawh Khasiangtho ompihna kilang thei ding hiam? Laisiangtho in kamtuam pau acihtawh a kibang diam? Lungdamnathu aadingin metna om hiam?\nLeitung minamte pau\n" Penticost pawini hong tun ciangin, amaute lungsim pumkhatin munkhatah omkhawm uh hi." Acts 2: 1.\nPenticost pawi siim dingin, leitung muntuamtuam aa kithaangtheh Israel minamte hong kikaikhawm uh hi. Amau omna gamte pau bangbangin pau uh hi. Hebrews pau mangngilh khin uh hi. Gam-16 pan ahi hi. Leitungah Lungdamnathu taangkona a dongkholh pen pau kibanglo hi a, Khasiangtho in tua kidalna kulhpi lian mahmah hong hepkhiatsak ahi hi.\nKhasiangtho huih gingsesu-in hong tuaksuk hi. Mimal khempeuh tungah meikuang bangin hong khawl hi. Pau khempeuh amau paubangin za khin uh hi. Nungzuite thugen a ngai khempeuh in, amau kam bangciatin zalel uh hi. Khat leh khat a kiho ciangin, amau kamciatin pau a, amau kammahin adangte pau zong za lel hi. Mawhna hang a kikhenkham leitung minamte Jesu sungah namkhat suak ding uh hi.\n" Tua lai-ah vannuai munkhempeuh pan a hong pai, Jews thu-um tampi Jerusalem khua sungah om uh hi. Tua huging a zak ciangin mipite hong kikhawm uh a, lungmang uh hi. Bang hang hiam cihleh, thu kigen khempeuh amau kamciatin a za uh hi..." Acts 2:5-8.\nPenticost pawi a Khasiangtho piak kamtuampau pen tuhun aate tawh kibanglo hi. Penticost ni-a kipau pen leitung minam tuamtuamte pau hizaw hi. Jesu in Christ(Messiah) hi ci-a teti pang uh ahi hi. Hih kamtuam-pau pen Lungdamnathu puaksawn nang a kipia ahi hi. Agen thute teltakin saang thei uh hi. Zeisu in Pasian tapa takpi hi, ci-in teti pang uh hi. " Tua ciangin amaute in, Zeisu in Messiah-Christ hi, ci-in lawptakin saang uh a, tua ni-in mi tulthum hong kibehlap hi." Acts 2:4.\nGentiles minamte zong kipia\nKamtuam pauna pen minamkim tungah Lungdamna a tunkimna ding ngimna tawh kipia Pasian Khasiangtho nasepna ahi hi. " Note pai unla,minam khempeuh thu vahilh un. Pa min, Tapa min, Khasiangtho min tawh tuiphum un." Matt 28:19. Zeisu in Christ(messiah) hi a, eite hong tankhia khinzo hi. Messiah hong paikhin hi, cih thu taangko uh hi.\nGentile-mi ahi Cornilius innah pai dingin Khasiangtho in Peter sawl hi. Peter in Aramaic kamtawh gen a, Roman galkap maangpa innkuante in, amau kam tawh naza uh hi. Galkap mangpa inn sungah Gentile mi bangzah cih genlo napi, mipi kikhawm hamtang hiding hi. A innsunga kikhawm khempeuh kamtuam tawh kiho uh hi. Pasian min phat uh hi.\n" Peter in, hih thu a gen laitakin, tua thu a zakhempeuh tungah Khasiangtho hong kumsuk hi. Peter tawh hong tonkhawm vun ki-aat thu-um mite in lamdang a sa uh hi. Bang hang hiam cihleh Gentile mite zong Khasiangtho kipia hi. Tua ciangin, Peter in, " Eite mah bangin Khasiangtho a ngah mite tuiphumna dingin a khaktan thei kua om hiam?"Acts 10:44-46.\n" Thugen dingin ka kipat ciangin, a kipatcil lai-in eite khempeuh tungah a piang banglianin, amaute tungah Khasiangtho hong kibuasuk hi." Acts 11:15.\nPaul in kamtuam pau zatkhialna telgen.\n" Paul in a khut amaute tungah a ngak ciangin, Khasiangtho amaute tungah hong om a, amaute kamtuamtuam tawh pau-in hilhkholhna a gen uh hi."Acts 19:6. Paul tawh a omkhawm thu-umte kamtuam pau uh hi. Hilhkholhna gen uh hi, ci hi. Bangthu tawh kisai gen hiam, ci-in kithei hi. Mite theihloh kamtuam-pau pen Paul in, man kei cinuam hi.\n" Note khempeuh sangin kamtuam tampau zaw kahihmanin Topa tungah kalungdam hi."1Corinthians 14:18. Paul pen Gentile mite lakah thuhilh ahihmanin minam tampi pau thei hi. Tua ahih ciangin note khempeuh sangin kamtuam tam pau zaw ingh' aci ahi hi.\n1Corinthians 14: 6-9. sungah a khiatna omlo, amal kitello, thu kigenkhat peuhpeuh khalam kilamtoh nading man neilo hi, ci ahi hi. Teltakin sim in.\n" Kamtuam tawh thuhilh a, thungen a omleh kamphen sak hen. Kamtuam tawh thu kanget hangin lungsim bek hi a, kuama theihpih hilo hi." vs 13-14. " Biakinn sungah kamtuam tawh maltulsawm kapau sangin , miteltheih malnga tawh thuhilh leng pha zaw hi." vs 19.\n" Mikhat peuh kamtuam tawh thugen a omleh, minih ahi a, thum ahi zongin kamphen guang hen." vs27-28. Kamtuam pau pen minamdang khatpau gen ahi hi. Ama thupuak pen a mawkna asuahloh nadingin kamphen guang hen aci ahi hi.\nPenticost a kibua Khasiangtho piak kamtuam-pau pen a zate teltheih kammal a kipau ahi hi. A genthute teltakin thei uh a, mitampi tui kiphum uh hi. Kuama theihloh kamtuam-pau pen Khasiangtho pan hong kipan lo hi. Paul in, Biakinn sungah daitakin omzaw hen ci hi.


url: =Khang thak te atuh Sizang Kam/Lai Project – Sizang Burmese Mission Church\nHome > Projects > Khang thak te atuh Sizang Kam/Lai Project\nNew generation, khang thak, ih tuu ih taa te a tuh Sizang Kam:\nIh tuu ih ta te ih ei ma Sizang kam leh Sizang lai a mak ngil ngawl na tu dei na in SBMC Church School Curriculum pan ki pan Sizang Lai ki zangh aa, Church School Sya-Syama te in zongh eima kam taw ma in na sia tak in Pathian thu hong hil sak hi.\nSBMC Church School pan bek hi ngawl in khal sang khaa sim in Sizang Lai sin na ki nei ngiat hi. Hun tam pi tak le tha le ngal bo in Volunteer hong seam khia khat sim tung zong ah pawlpi taang in lung dam ih ko hi.\nMai lam sang ah Sizang kam leh Sizang lai bek hi ngawl in Kawl kam sin na te zongh a hun zui in ki vawt tato tu hi.\nKawl ngam vai gam ih om zong ih om na mun leh mual tek ah Pathian ih hong piak sa kam leh pau, lai leh ih ngei na hoi te hong khang pheang tu ih tuu ih taa te tung ah ih nguan tu hi. Han lung ciam tek tawng.\nSBMC EventsView more


url: =Kum 1991 Lungdambawl Murlen khua ah ~ Hau Za Cin :: ZOMI DAILY\nposted on 3 December 2015 at 9:29 pm Lomkholna: Article, Hauzacin\nKum 1991 Lungdambawl Murlen khua ah\nHun leh kum te’n nisim in hong kheng diaidiai a, mual leh guam ten ana kepcip tawntung uh Murlen khua zong tangbang dam in mel ka mu kik thei zel hi. Ahi zongin kumdang bangin lamet loh pipi zong thu ana piang sam hi. Khal hun leh tuk hunt e in mangpha na khak khin in phalbi in a nohsetna in bawhlung tualpi ah lailen nupa ana ta sak keu keu a, ni tumta ahih man in vot mahmah lai hi. Khua kiim ah mualpi li in umcih ahih manin huihpi leh guahpi lak panin na kemcing a, tua mualpi gammang lak ah Zolengthe leh Zolawkta te ana tau ngeungeu hi. Phalbi ciamtehna khat nitak ni a tum ciangin khua kim leh khua pam pan Buah vasa in ‘kawngkawi, kawngkawi, kawngkawi’ ciin ham ngeungeu a, sakhi gilna zong ‘hawk, hawk, hawk’ ciin na hawk baba hi.\nTua bangin zan hun sun tawntung in tui vasa leh simbupi, musi leh mupi, vasa tuamtuam te in amau ham ciat in lasa in khuavak dong in ging lialua uh hi. Khuavak kuana “Cikcilili, Cikcilili, Cikcilili” hong ham buabua in luidunga luivagial (Lui lengbal) phawng in kawleklek kawm in hong lengkhia sawksawk a, vasa dangte phawng in Luivavom nangawn huandai gawl tungah tuangin hong ham daidai hi. Hih vasa ham sawksawkte amau a beng nuam naupangte phawng uh a, naupangte zong amau vanteng tawh kithawi in Saili leh thungkuah tawh daipam vasa hamna lam va gem phei pah kitkit uh hi.\nSuangzu pak zong pakta a, Zogam zepna Phuitong zong mual dung zuiin san ziaizuai a, vasate in ne in tuate pakzu ne uh ahih manin a pang dingin vasa beng naupangte zong zingsang annek zong don manlo vasa tampi a kap masiah uh inn lam kileh nuamlo uh hi. Lungdambawl hong tung ding pen kuapeuh in nuamsa uh a, lawp tak leh ngaklah takin na en ngiaungiau uha, kuamah a hoihna leh deihhuaina te donlo a mawk om maimai omlo hi. A hoih thei pen leh a limthei pen in vaidawn ciat dingin kisa khol uh a, pawlpi zong thalawp in hat mahmah a, thunget leh lasak nuam mahmah hi.\nLungdambawl ni hong tun ma in Pawlpi upate in vaihawm in voksa a limci pen gawh ding ngaihsun in kumkhat tawntung I ngak pen nuamtaka zat ding mah lunggulh uh hi. Nupite singpuak ding zah khawng ciangtan khinin tualo a kisam ding teng vaihawm uh a, tangho suk leh nahtangteh (annekna ding leh tangho tunna ding) lak ding pen khangnote khut ah pia uh hi. Khangnote zong kilawp takin buhman tangsa khon in suk dingin diahpah uh a, a ni a tun ma nai 24 in a sap ciangin su in, nahla khangnote hong tun ciang tun pah uh hi. Nahla ding makai khangno upa lamte khatin makaih a, naupangteng in zui in, a dang khangno te tangho su in om uh hi.\nZingsang ankham phet in nahla dingte kuankhia uh a buhman su dingte zong masi tun inn ah paikhawm in a kisam sum, suk, lawhpi, lawh, ciang leh nahteh teng kaikhawm in ansuk kipanpah uh hi. Kuamah peuh kithalawp ahih manin tawlkhat zong om khong hetlo in buhman tangsa kisu ziahziah hi. Nahla te zong hong tungin niangtui leh tangkhuai tawh kidawn in thangkhuai tang lianpipi tawi bembam uh hi. Nungakte buhsu bang etlawm lua kisa a taw khawng uh kihei letlet lel a, kising seuhseuh lel hi. Ansepte lah a lawhpi uh kilingsak leuhleuh in buhvui te liang ziaiziai a, a kidawhna kuangpi kaang phiupheu lel hi. Tangval ansu te zong kilawp mahmah in, “Nungak in ansu ansu, tangval in zawlhel zawlhel,” ciin kiciamnuih ziahziah uh a, a sawtloin kizo pah hi.\nAnvui te kuangpi sungah tui tawh kimek in kilomlom a, nahtangteh mei ah hai hulas tawh kitun in a pheel in belpi sungah kihuan a, a min ciang a tuamna phelkhia a nek mai ding hita hi. Zomi te anbawlna ah a advance penpen hilai ding hi. Tualo pen an a sial a nek, a hawng kheh, huan min cih ciang khawng hi a, a bawldan tam kizang nailo hi. Khangnote thuk bawl ah vanlengbel khap kua tawh kihuan a, nitak kikhop kikal in tangval leh Christmas tanute in na vil uh hi. Thuk tunga suantoh zawh cianga kisil ding, kikhawm dinga ciah khangnote zong biakinn hong tung kikta uh a, a zanhah puanlum uh tawh hong kithawi pah uh hi. Anvil te bel mei khul in manlah mahmah uh hi.\nKikhop dak hong ging ciang lawmte tawh biakinn sungah lut in thugenpa in, “I Topa Jesu leitungah mihing banga hong piang a eite hong hon ding a bawngkuang sungah hong suak, a nu Mari in tawi in bawngkuang sung ah lumsak zel,” cih thuhilhpa in a gen ciangin pawlkhat in huankhang Bawngbuk sung va en uh a, ahi zongin bangmah mu lo uh hi. Dumde tang kiaukiau khawng a mu pawl om in dawi leh sikha sa in lau liang uh hi. Kikhop tawp ciang Jesu hong pian hun zan kim laitak ngak in lengkhom la kisa ngelhngelh a, zan kimhong tun ciang in hong piang naungek dawn in vekpi thunget lungdam kohna kinei hi. Tua zawh ciang inn kim ah vak kawikawi in thupha ngetsakna leh inn vehna kinei a, zingsang lam nai 2 ciang khawngin kizo hi. Tua pen Zanvak kici hi. Zanvak kipatna Biakinn hi a, a tawpna Christmas tunna inn hi. Zanvak tun ciangin zan ann kine a, zan ann nek khit ciangin a ut lum, a utte lasa, cih bangin kigim ahih manin kisuakta ta hi. Lasak nuam ahih manin a tamzaw lasa in kikhuavak a, lasinna hun hoih mahmah khat a suak hi.\nZingsang khua hong vak phet in vok go dingin khangno leh tanute kipaikhawm a, a khe pan man in a te ah tulzum tawh dawt in kisisak hi. Masi tun inn ah kipua a, sabawl ding tengin kibawl hi. Huan ding teng at, zinglam cianga nek dingteng a phei, a liang in koih. Thuk tungah kisuangto in ankham ciang tanute vil dingin kiciahsan hi. Zingsang kikhop ciangin “Nau etna Khuttawi” ciin sumpi kidong hi. Hong suak naungek Jesu dawnna hi. Biakinn sung biakna tau pulpit lamah kisungkhawm a, buh, vaimim, tangmai, bal, kawlkai, sekpi, etc cih bang a tuamtuam kitawi hi. Kikhop tawp ciang inn pua ah zuak ding ahi hi. Kikhop sung pen lusu kidem cih bang phial in zanhahna kigim hidinghiam kilusu ziahziah a, tutna tung pan a puksuk zong om thei hi. Hun thupi pen in kingaihsun ahih manin Topa pianna thu mah kilimgen pen hi.\nKikhop tawp zawh a sawtlo in annek dak hong ging dengdengin nupite zong amau ankuang ding leh sikkeu, kuang, a kisam ding teng pua in masi tunna inn lam zuan in hong diangkhia ziahziah uh hi. Ankuang tung lungdamkohna khit ciangin sa huante in sa hong thuk in mipi in ki um zihziah a, lawhpi sungah nahtangteh phah a ankuang umkhop pen a nuam mah himawk ei. Miksi saipi man mah kibang hi. Ankham ciang khangnote in um leh bel sil kul teng sil in hahsiang kulte hahsiang, pai kulte pai in kep kulte kem uh hi. Nupi papite inn sungah lut in masi la sa in khuangpi leh khuangneu tawh kithuah in la nasa letlet uh hi. Leitungah mi bang I pian se zong I hamphat na mahmah khat hi. “Eima lu lam, mahni lu lam” ciin ciamnui in gualnuam ziahziah hi ung. Nupi te zong a vanglai hunnuamte uh ngai hi ding hiven muvanlai bangin hong lam diaidiai uh a, a lungzuan khuangaihna teng uh a ngilh tuam ding uh tawh kibang hi.\nTua banga nitak lengkhawm laitak nitak kikhop hong hun in biakinn ah kilut suak pah a, kikhop kipan in thuhilhte in naupang gawtna thu leh Jesu a kitaipihna thu khawng hong tangkopih, sermon uh hi. Kikhop tawp ciang lengkhopna inn ah lasa khawm leuleu in nuamtak in kigualnuam leuleu a, zan khua hong vak dong mah kilengkhawm hi. A zingciangin zong a masa ni mah bangin sabawl, kikhawm, lengkhawm, anne, kikhawm cihte mah kizui kik diamdiam hi.\nTua banga nithum a kizat zawh ciangin masi khakna hun kizanga, lungdam thu, lungleng thu, nuamsak thu, lungzuan thu, Jesu hong pianna thu, etc tuamtuam kigen hi. A ni thum ni pen a lungzuan huai penpen ni ahi hi. Masi tun inn te ading diak in lungzuan huai, khuangaihhuai hi. Misi nung bang ding hi. Ahang pen nithum sung pawlpi mi khempeuh, lawm leh gual, khangnote, nupi papi in akisam teng semkhawm, ne khawm, kikhawl khawm, lasa khawm, gualnuam a kiom hi a, a nithum zana upate khat in lungdamkohna a neih khit cianga lungdambawl hun a bei mai ding leh kumkhat tawntung a kingak hi napi khoh theih hilo a mualliam mai ding pammaih, kumkhat vingveng ngak kik kul ding cih te akingaihsut ciangin micih lungsim ah lunglenna hong om in kap ziahziah na ding mah ahi hi. Inntekte bang a zing a thai ah kuamah khuadak nawnlo kha thei ahih manin hawm kisa, gamdai kisa, khuangai kisa ding hi.\nHih bang hun nuam kumthak ni pan a kingak den lungdambawl hun a nuam thei bang pena nithum sung bang a kizang pen a kumkik mah ngak kik hong kul a,\n“Nunlui ngai mualliamsa,\nTanglai kicici hi,”\nciin kikhak ziau a, kum bei tawh kituak lailai ahih manin hamsa hi.\nTheisiam thei hileh lungdambawl hun in tawmvei beek amah a it, a ngaite tawh khawlkhawm nuam lai mah ding hiven maw. Mihingbanga theisiam lah hilo HUN himawk ahih manin ahi theilo hazel. Amah zong ama thu hilo a khawllo a paipai a a hun kik tungsak kik pah dinga a kaikai HUN in tonpih hiven. Sapsap hang kum 1991 Christmas lah kisam kikzo nawnlo dinga, hong phawk kha nawnlo in mual hong khupsan ta hi. Sulhei kik kei vak.\nTua ka hun nuamte samkik thei in khatvei kivei sak kik thei hileng, ka lawm leh gual, lia leh taang naupangte adingin lungnopna ni vanglian hong taang kik mah bangin lungdam kipak ding hiven. Ahi zongin hun in lencip a, ei sap kik theih hilo hi. Dam in pai inla, mi zatam lungsung hong taankik in na vangtaang tawh. Na siangah vabang hong leng nuam ing na pallo ding, lungmawl ka cing na’m maw. Mangpha.\nPS: Khut tawh ka gelh thului khat hi a, a ngeina bangin kong suaksak hi.\nChinpu, Shillong, March 18, 1992\nPrevious: Facebook neihpa Tangthu Tomno\nNext: Laiteidan leh Laigelhzia


url: =Vitamin E nekna hangin Ciltang Cancer ki ngahthei :: ZOMI DAILY\nposted on 28 April 2015 at 8:55 pm Lomkholna: Article, Health, Sawltak\n“Prostate Cancer” cihpen ei Zopau in letkhiading cileng “Ciltang Cancer” mah ih cipah maidiam? Zatuilamsang mipil misiamte’n Study abawlna pan amuhkhiatna ah thahat nadingin nisim akine khat ahi “Vitamin E” pen pasalte adingin hoihlo a, Prostate Cancer ngahthei cihi.\n2001 kum in Scientists honkhat in atom in SELECT akici “Selenium and Vitamin E Cancer Prevention Trial” khat ongki pankhia uhhi. Medicine lamsang ah pilnanei te’n hih Study abawltheih nadingin acidam kum 50 tungsiah aphakhin pasal 35,000 kihelsak uh a, United States, Canada, Puerto Rico gamthum panin mun 400 ah akankhiat uh ahihi.\nHih Study bawlna ah akihel Researchers te’n Vitamin E nekna hangin Prostate Cancer phattuamna omlo cih amukhiat khituh ciangin hih SELECT Study pen 2008 kumin kikhawlbawl hi. 2001 kumpan 2008 kumsung hih SELECT bawlna hangin $122 Million Dollar bei ci’n Cleveland Clinic pan Dr. Eric Klein in pulakkhia hi.\nNidanglai in Medical Studies akibawlna ah Vitamin E nisim in Dietary Supplement thahat nading in ane pasalte pen Prostate Cancer natna pan hongdalsak hi kici ngeihi. Ahi zongin tu’n hoihtak aki kancian ciangin hih Vitamin E in pasal te Prostate Cancer ngahtheihna pan ongdalloh banah, Vitamin E nekna hangin huaisia sakzawsop hi cih kimukhia hi.\nAmerican Medical Association te Journal sungahzong pasalte’n Vitamin E nekna hangin Prostate Cancer natna pan bangmah hongdaltuam lo hi ci’n genkhia uhhi. Tua banah National Cancer Institute pan Prostate Cancer lamsang atheician, a Expert mahmahkhat ahi Howard Parnes inzong Vitamin E nekpen lauhuai hi ci’n na genkhia hi. Banghanghiam cihleh Vitamin E nekna hangin Prostate Cancer ngahtheih nading 17% bang khangsak zawlai cihi.\nAmerican Medical Association Journal sungah laigelhkhat ahi Dr. Eric Klein in agenna ah Vitamin E a ne pasalte’n anek akhawlkhit nangawn cianginzong Effect omtheilai ciliang hi.\nTua hi’n Zomi sungah pasal te’n thaza dingin Dietary Supplement khatpeuhpeuh ihnek ihzatsawm leh ih Family Doctor tetawh hoihtak kikupcian masakding thupi mahmah khading hi. ZD Sawltak 2011-10-17\nPrevious: Leitunga Laibu ki deih deuhte ~ Pau Tun Thang\nNext: Australia gam Melbourne ah Sialsawm pawi\nBangkok ah Model numeino khat amahleh amah ki guiawk in si


url: =Nu Piang Ngaih Don vai thukhenna etphatding ngetna pen thukhenzum in nial :: ZOMI DAILY\nNu Piang Ngaih Don vai thukhenna etphatding ngetna pen thukhenzum in nial\nposted on 7 May 2022 at 8:50 am Lomkholna: News, Sawltak, Singapore\nSingapore ah Nu Piang Ngaih Don hong thahlupsak ahi Gaiyathiri Murugayan pen nungkum June khasung in thong kum 30 akiading in thu akipia ahihi. Mihingkhat athahlupna uhtawh thong kum 30 akiatding pen nasa ngaungau uh hiding hiven, thukhenzum ah athu aki etphat kikding in mithat innkuan lamte’n ngetna nei uh himahleh thukhenzum te’n sangzolo uh cih nung Wednesday ni in ki pulakkhia hi.\nMithat innkuan te’n Nu Piang Ngaih Don vaitawh kisai in lahtheihding Evidence thak pawlkhat kanei uh cihtawh thukhunzum ah ngetna Appeal bawl uh himahleh Court of Appeal in tua ngetna pen nial uhhi. Tua lahtheihding Evidence sungah mithatnu in Nu Piang Ngaih Don ii meltheih tanau tetawh WhatsApp pan kihona kanei uh a, Nu Piang Ngaih Don innkuan pihte’n hong maisak khin uhhi cihi. Ahi zongin thukhenzum in avai etphatding ngetna pen nialsakziau hi.\nIh theihsaciat mahbang in Nu Piang Ngaih Don pen abeisa 26 July 2016 ni in Singapore a nasepna innteekte bawlsiatna tawh hongnusia ahihi. A nasepna innteek te’n kumkhatval kha 14 sungbang simmawh, bawlsia, an pialo ahih manin, hongnusia hi a, hong nutsiat in gawnglua mahmahta ahih manin agihna 24kg bekbek phalawmlawm hi. ZD Sawltak #zomidaily\nSingapore: Nu Piang Ngaih Don hong thahlupsa te nuta\nAkawng kigak in, alu lei ah kunsuk a, amai akidawklo dingin asam tawh aselbawl Nu Piang Ngaih Don hong thahlupsak te nuta zanni in Singapore, Bishan veng aom a innzang uhah kumpi thunei tetawh sitcianna Investigation bawlding in vapai uhhi.\nBishan Street 11 aom a inn uhpen dawl 9 na hi a, tulaimun mahah Nu Piang Ngaih Don in July 25 leh 26 kikal in hongnusia ahihi.\nHih mithat te nuta pen Polo Shirt asan tuak kisilhsak a, Navy bombi tom tawh zanni sun 2:30pm hun in mawtaw khattawh hongtung uhhi.\nBuaina apianna mun a innsung ah anih in lutpih khawmlo uh a, khatta in paipihzaw uhhi. Amasa in atanu mawtaw tungpan hong Police Officer numei te’n lenkawm in hong tuakkhia hi. Mawtaw tungpan hong tuahkhiat ciangin aciling kici a, kuamah maingak ngamlo ahih manin, leilam ah alu kunsuksa in damtak in paikhia hi. Akhe zong anih in kol kibulhkhawm ahih manin, a nawhpaitheilo zong ahihi. Nawhpaithei hileh sawtveipi mimuhding utlo in luttumpah khading hi.\nInnsung teng avelciankhit uhciang in nai khat leh alangsung bang ziakai ci a, tetci Evidence dingin adeih uh van pawlkhattawh hong kumsukkik uhhi.\nHih nuta tegel pen Nu Piang Ngaih Don hong nutsiatna vaitawh Wednesday ni in akiman hi a, tuni August 04 ni in thukhenzum ah ki paipih kikding ahih manin, nitaklam ciangin athu kitel khatheiding hi.\nNu Piang Ngain Don pen hong thahlupsak uh cih thukhenmang te’n kiciantak in amuhkhiat uhleh hihte nuta zong sihdaan ki piatheiding cih Straits Times pan kiza hi. ZD Sawltak #zomidaily\nPrevious: News update: Russia – Ukraine vai (May 03, 2022)\nNext: Nute hong itna ~ Rev. Dr. Mang Do Thang\nZi Hoih pahtawina\nHong Kong ah Restaurant khat puakkham in mi 4 liam\nNumei nikbawknuai Video azaihsimkhat kal 15 thongkiading\nUpna bulphuh itna hi\nMuh ciil Melbourne – 2 ~ Hau Za Cin\nVondeih Kep Ding – 12 (Pau Khan Kap)\nZYA News: Kawlpi Tazin & Tat Oo vengsung ah migilo tam & thutuamtuam\nZomi PESTEL Talk nuamtak kizo\nGZI Feedback: Idol khiatna banghiam? ~ Stephen Mang\nTuhun ciangin Zuau tam akigen penna mun leh i zakna munte ~ Thang Khan Lian


url: =UNHCR Card tawite nasep vaiding Malaysia kumpi in genkhia tading :: ZOMI DAILY\nposted on 22 March 2016 at 12:45 am Lomkholna: Malaysia, News, Refugee, Sawltak, Zomi\nMalaysia kumpi in agamsung ah UNHCR Card tawite naseptheih vai dingtawh kisai amau ii khentatna pen zingciang Tuesday ni in tangko khiading uhhi ci’n New Straits Times te’n genkhia hi.\nHih vai tawh kisai Deputy Home Minister Datuk Nur Jazlan Mohamed in Parliament ah zingciang zingsang in genkhiatna Announcement neitading hi. Bangdan khentatna om hidinghiam cih Parliament ah pawlkhat te’n a dotkholh hangin Official in aki tangko khiat nangak un ci’n dawngkik hi.\nMinister in the Prime Minister’s Department Datuk Seri Dr Shahidan Kassim inzong Dewan Rakyat ah agenkhiatna ah Malaysia kumpi in hih Refugee vaitawh kisai atuam in minciaptehna Registration Center bawlding ki sawmlo hi ci’n genkhia hi.\n“Malaysia kumpi in tuabangdan in Registration Center bawlding kisawmlo hi. Tuabang in kibawlleh Refugee tampi hong tunbeh zawding hi. Tuaban ah Malaysia gampen 1951 Convention leh 1967 Protocol te ah kihello ahih mahbang in hih gamsung aom Refugee te ii nuntak khuasakzia dingpen UNHCR te mawhpuak hizaw hi cihzong genkhia zel hi.\nMalaysia gamsung ah gambeel Refugee ahilo Reporter khatin UNHCR Card ngahtheih nadingin avasin leh RM120 khawng bei in atuh ngahtheiziau ahih manin, tua thuthang hong omkhitzawh buaina hongtam tektek hi.\nTuabang in UN Card atuh azuakzuak zong tampi om cih Malaysia kumpi thunei te in hongthei khiata uh a, tulaitak UN Card adik leh adiklo sitciannopna hangin aki matlawh tampi omkhin hi.\nAdiakdiak in khuasung muntuamtuam ah lampi khakcip in Lam Block omkawikawi a, UN Card neilo peuhmah koimah pusuah lohding hoihpen khading hi. ZD Sawltak #zomidaily\nPrevious: I tate’ mailam pilna makaih ziading ~ Go Lian Kap\nNext: Taangtai Khristian Biakna – Sermon by Rev. Dr. S. Pau Khan En


url: =Vang Ngaihno Tawh Kawlgam Nuam Ah – 3 ~ Hau Za Cin :: ZOMI DAILY\nposted on 19 August 2010 at 9:51 am Lomkholna: Article, Hauzacin\nVang Ngaihno Tawh Kawlgam Nuam Ah – 3\nBawlung Tualpi Thupi: Tuhun leitungin ciammuihna/kimawlna thupi a sak belbel uh bawlung hi. Zangkong bawlungtualpi thupi mawk hi. A gei ah mawtaw parking na ding mun nuam mun awng lianpi kibawl a, a tualpi sung lutna ding gate kilawmtak kibawl in, a sungzong lut leng kimawl nuam mahmah ding cih hong ngaihsunsak hi. Singapore ah ka bawhlung suih lai khawng, Zomi World Cup USA 2008 ka kimawl lai khawnguh hong phawksak a, ‘lawmte hih bang tualpi pan kisin vive ahih man uh ahive maw Champion hong ngahpih zel uh’ ka ci hi. Tunai ciang ana champion zel lai duam bel ka thei kei hi.\nInnsung Kimawlna Thupi: Innsung kidemna mun thupi mahmah khat inn lianpi lamgei ah kilam deda a, a sungah bel ka lut thei kei uh hi. Gam tuamtuam kidemna a om ciang a zatzel uh Indoor Stadium hi kici a, nasia peuhmah hi. Gol pian ahih manin a lai ah miksi koih le’ng khua hekhek sam lo dia. A kim ah mawtaw parking ding mun awng lianpi kibawl a, gamdang mah bangin parking lot kiciamteh sitset hi. International standard.\nLui leh Tui kicing tam: Vanleng tung pan khuadak leng lui leh tui kicing muh ding om kawikawi hi. USA ka zinlai in thupi kasak masak pen lui leh tui kicing (bual) tampi ka muh ciang hi. Tua gam in tui kham ding, tuizat kicing ding, tui siangtho dawn ding hau uh cihna hi. Tua bang gam pen gam hampha leh nuamsa hi a, ann pianna gam (fertile land) hi peuhmah phot hi. Tua ahih manin Kawlgam in ann hau mahmah dingin ka um a, tui leh tui sung pan piang meh ding ngasa zong tam mahmah dingin ka um pong hi. Tua manin gam nuam khat bel hi peuhmah ding cih ka ummawh hi. An pianna gam hi peuhmah phot leh adang – sum leh pai, hauhna leh neihna te hong kibehlap ding cihna hi.\nZindo Siam: Kawlgam pen kiniamkhiatna leh kizahtakna a thupi sak gam hi a kicih mah bangin zin leh leng do zong siam mahmah uh hi. Kam nem in kam khum zang uh a, zahtakna tak tawh zindo, lengla do uh hi. Hih pen Zomi omna leitung mun tuamtuam ka zin khakna ah ka tuak khak ngei zel ahih manin lamdang kasa nawn kei a Thupi kasa den ta hi. Japan ka hawh ciil in innteknu in meh hong suah neinai a, Singapore ka zin ciil in vanlengtual ah hong kidawn in ann hong kinekpih a, US ka zin ciil in zankim phial himah leh vanlengtual ah hong kidelh vangvangin inn hong kitun a, lupna hong awn in, amau inntekte pialkhangah a lum liang uh hi. Tua zah itna ka ngah, zindo siamna ka tuahte khempeuh a kipatna gam ah va zin kha ka hih manin ka tuahsa khempeuh, “ahi ding mah hi,” ciin Topa min ka phat hi. Itna cih pen Topa kiangpan hong pai ahih manin.\nTraders Hotel Zangkong Thupi: Zomi World Cup USA 2008 kimawl laia makaipi Pa En Lian Pau in ‘Traders Hotel’ cih a gengen pen ka va mu a, a uang gen pian ahi tam ka cih leh Hotel hoih mahmah khat na hitakpi hi. Zangkong khualai santak ah om a, Sule Pagoda lampi ah kitung viatvuat hi. Ka lungsim in, ‘ka pai kik ciang hua san ah tung ning’ ka ci hi.\nSule Pagoda: Zangkong na zin a lampi na mansuah leh Bus tungah tuang inla Sule Pagoda pan zong kik lecin lamkhial, lammang cih omlo hi ci uh hi. Ahang pen tua mun khualai kongzingpi (lanshong) hi a, sim leh mal, sak leh khang kisuktuahna hi. Zangkong khualai laizang pawl hi cih zong hong gen uh hi.\nMBC Huangsung Hawl: Kawlgam Tuiphum pawlpi kipawlna phualpi Myanmar Baptist Convention zumpi leh huangsung ka hawl uh a, a inn te gol in mikangte khutma hi ding cih kitel mahmah a, a huang zong za in, a inn zong lui pianta hi. Kum 1865 kuma kibawl inn dingin bel hoih mahmah lai hi. A huang sungah Judson Hall kici khat na om a, tua pen nopni dahni manpia lo a kizangthei Hall hi kici hi. ZOMUS Khuado tuamtuam zatna, leh Lengtong Lasiamte 50th Birthday lopna mun zong hi, a ci pawl om hi. Tua bang hun zatna video te i et ciang Judson Hall sung mipi dim zihziah cih ka muh ciang Zangkong bekbek ah zong Zomi tawm omlo ding cih ka tuat tawm thei hi.\nJudson Press Ah: Rev. Khup Za Go in a damlai in a genkhak zel Judson Press ka mit mahmah tawh va mu kha ka hih manin lai lam nasepna mun thupi khat a sikkha ka hihlam ka thei a, ka angtang tuam hi. 1960 kiim a Zangkong pan ZOMI TANGKO cih thukizakna a bawllai khawng un hih munte na sik khakha ngei ding cih ka um hi. Kawlgam missionary masa pen Adoniram Judson phawkna inn leh laikhetna munte ka muh ciangin hihpa pen India ah Lungdamna Thu tangko dinga hong pai hinapi a kinawlkhin ciangin Kawlgam in hamphat lawh hi cih hong phawksak hi.\nDanpauh lim peetmah: Danpauh cih ciang byriani cihna hi a, buh leh sa kankhop (watery fried rice with spicy meat) ahi hi. ‘Lim peetmah’ cih ciangin Lamka lamte in ‘limlua, lim ngaungau’ a cihna uh, a uang genna uh kammal hi. Buh leh sa kihel ahih mah bangin kammal zong hel zel lehang namtui tuam hi. Kawlpi ah Kala (vaite) khat danpauh huan siam mahmah om a, tua in a bawl pen lim ngaungau hi. A buh lah kanglo, a meh lah thaklua lo, sathau lah nellualo, nellolualo, a hoihbek lian hi a, uang gen hetloh in hih banga lim byriani pankhia vaigam ah zong kitam muh loh hi. A bawl siam ngiat ahih manin a ne khate a hampha hi ung. Lim peetmah ahih manin a zingsang ciang ‘tua lam tawnzaw maw’ ci ciat le ung kilawm. Thei sam ka’ng.\nLeipi lei neu: Leipi cih ka zak masak ni pan lei golpi, a saupi, khuasunga lui lian khat luangin tua luipi kanna lei kidawh lianpi hi ding ciin ka ngaihsun hi. Ahi zongin a mun ah iva muh tak ciangin lei lian hi hetlo in luineu khat ah lei kidawh na hi lel tak hi. Ba itheem, cihcih nop huai hi. A gei ah Roman Pawlpi biakinn pi St. Mary kici om a, a khiangah Leipi Tuiphum biakinnpi om a, lamdung vei leh tak ah Zomi tengto zihziah hi.\nBible Society of Myanmar Zumpi ah: Murlen khua pan piang, khangkhia ahih lian loh hang Murlen khua mi hikei a kici theilo Sia Rev. Khoi Lam Thang zumpi Kawlgam Lai Siangtho khenpawl zumpi Bible Society of Myanmar ah ka hawh kha uh hi. Pasian hong lapsang sak Siapa zum lian khollo himahleh tua laiah ka omlaitak in – hih mun panin Pasian gam kizaisak a, hih mun ah nasepna hangin mi tampi in Pasian kammal sim thei in, hih munah nasepna hangin kha mangthang tampi kiman hi cih ka ngaihsut ciang thupi kasa a, zahtakhuai, Pasian zahhuai kasa hi. Moses kiangah ‘na dinna mun siangtho hi’ a kicih bangin ‘ka dinna Pasian nasepna inn siangtho hi’ cih ka ngaihsun hi.\nTopa in Kawlgam Christian 3% pan a tunglam a kah theihna dingin hih mun pan Siapa nasepna thupha hong piaksak denta hen.\nZo Inn et taak: National Races Village, Union of Myanmar mun ah Kawlgam minam tuamtuam te inn kilam ciat a, Zo Inn leh Kawl Inn ka va en uh hi. Thupi mahmah khollo himah leh manpha (significant) kasa hi. Thupina khat nei a tua in Zomi te inn sungah a om ngei – Khin, Tap, Lupnapi, Sungpi, Thau, Zam, Dak, Tei, Lum, Patkol, Siambu, etc. a vekpi in om khin hi. Ka muh ngeiloh Lum bang ka mu kha a, ka neulai hong kikepna Nauluai bang kava mu kik hi. Ka pa tawh ka siksek uh ciang meizapna Pum bang ka va mu a, ka pianzawh ciang a kiphut ngei nawnlo Song zong ka va mu hi. Kawlgam Khuaivum, Haiciin, Tuimui, Singlei, etc cih khawng zin ciang ka muh tam mahmah Innkatau zong hoihtak kibawl a, Sumtawng leh Kongbianga kisuang Salu tuamtuam te zong manpha kasa hi. A sialkong lutna dingah ZO cih kigelhna kisuanga, a gei ah Vaphual nupa lim kibawl hi (hih Vaphual lim pen Zomi Ciamtehna Phualpi pen hilo a, Murlen ah Vahai ka cihte uh Vaphual namkhat hi).\nKandawgyi: Hih mun ah inn hoih mahmah khat kilam a, a sungah mopawi, birth-day party, etc tuamtum mihaute in bawl thei zel uh ci hi. Kei zong… A gei ah Stage khat na kilam a, a langkhat taklam kiu kisia gawp in na om a, a veilam nasem pawlkhat in phelphel uh hi. A theite in a gen uh leh tua mun pen Zangkong ka zinma uh ni 5 hunlaia Bomb puakkhapna hi kici hi.\nPrevious: Kimpu leh Kimpi – 18 ~ Hau Za Cin\nNext: Kimpu leh Kimpi – 19 ~ Hau Za Cin


url: =Cidamna Khawk ~ MUC\nAdmin 9:52:00 PM Articles, ZOMI SDA NEWS\nZun (Urine) ih cih pen i nek i dawn khempeuh pan pumpi ading akisamteng a kihup khit ciangin a kisam nawnlo aval tui, a khum dat, lungno tuamtuam leh a dang dat tuamtuam (electrolytes) cihte a kihel pumpi pan apusuak tui ahi hi.\n1. Pumpi a ding akisamlo ahoihlo teng hong hepkhiat sak hi.\n2. Pumpi ading Electrolytes (Potassium, Sodium, Calcium) akisam zah a tam lo a tawmlo-in hong lep sak hi.\n3. Acid-base homeostsis zong ahoih bekin hong lepsak hi.\nTua ahih manin zun a suah hun simin thak pah ding kisam hi.\nPawlkhatte in mawtaw tawh khual gamla a zin ciangin mawtaw khawlsak ngamlo ahi zongin, TV et laitak laklawh salua ahi zongin, zingzun suak napi ihmu nuamlai lua ahi zongin, lokho/ huankho laitak ka ma tun phot ning ci-in, a hang tuamtuam tawh zun ki-iip teta thei hi.\nTua bang zun -iiptetana in pumpi cidamna tampi hong susia\n1. Zun-iip zawhloh natna ( Incontinence) hong ngah sak thei hi.\nZun na iip pahpah leh zun hong iip zosak zun kholna (Urinary Bladder) satakte hong thanem thei hi. Hong nem leh zunthak ciangin zong a vekpi-in kitha khin zolo aa zun tawmta kikhol thei hi. Tua in zun suak pahpah sak hi. Kum tam semsem lehang zun-iip zawhna tha hong kiam semsem aa lupna tung zunteh cihdante hong piang thei hi.\n2. Zun kholna leh zunthakna lampi tengah lungno lutsak hi. (Urinary tract infection)\nSawtpi zun-iipna in zun sung aa kihel lungno tuamtuamte, guu a piangsak thei dat tuamtuamte a kikhol tawh kibangin zunkholna leh zunthakna lampi tengha tua lungnote lut thei hi.\n2. Zun sa\n3. Zun suak pahpah\n4. Taii na\n5. Luaksuakin luakhia\nMikhat leh khat zun iip zawh tan kibanglo hi. Zunkholna i aphacia ( a golna, a neuna), tuidawn leh dawnloh, thuakzawhna hat leh hatloh cihbangte tungah zong kinga hi. Ulian khat in zun tui keu nih bang nai 2-6 dong iip zo hi ci hi. Pawlkhat nasep hat (gtn. van guang van suahte) in sun thapai iip zo uh hi ci hi. Zun-iip kisek kha lecin zunkholna leh zun lampi damlo sak thei bek thamlo-in kal sungah suang taang sak thei hi. Adang natna tuamtuamte zong piangsak thei lailai hi.\nAgelh: Sianu Vung Hau Lun\nRef: Dr Khin Moe Moe ( Good Health Journal 586). Urinary System (Wikipedia)\nUrinary Tract Infection (Wikipedia) Source: Internet\nVol . 2 Conference Thu kizakna Jul- Sep, 2016


url: =Zomi leh Pilna ~ CS Khai :: ZOMI DAILY\nposted on 10 May 2016 at 7:32 pm Lomkholna: Article, CSKhai, Education\nPilna ih cihin degree sangpipi neihna himasalo hi. Zomi pawlkhatte’n Ph.D, degree ngahte , mipil in ih ciamteh hi. Khiallo na pi in, dikkhinlo hi. Ih pu ih pate in laisinlo, siamsinlo, Ph.D degree cihte neita kei leh uh, na pil mahmah uha, u leh nau kizopna, khua leh tui kizopna leh vaipuak nasepnate ah a dihmun uh nazo pha mahmah uh hi. A taktak in, siamna om a, siamna khitciangin pilna om hi. Pilna ih a tawpna ah ciimna om hi. Mipil hihding sangin mi ciim hihding a kisam zaw a hihi. Mipil pawlkhat te ciim khinlo uh hi. A hizongin pilna leh ciimna a thuahkhawmte ahih leh kuamah in zozo lo ding hi.\nCiimna bek ih thupitsak samhangin, pilna tawh a ki thuah kei leh, saupi paizo tuanlo ding hi. Pilna in ciimna tawh a ki thuah kei leh, a langbai khe tawh ki bang hi. Ph.D thuap 2, 3 ih nei phial zongin ciimna tawh a ki thuahkei leh mite thusimna leh, mite muan leh suan kisuak zo thei taktak lo ding a hi hi.\nZato siavuan (medical doctor) te sepkhelh lei kivukna a, mipil haite sepkhelh, mihaite ki vuk hi. Siamna leh pilna zong thupi mah, ahi zongin a thupi penpen in ciimna tawh ki thuah pilna ahi hi. (Hong nusia sa Rev. Hau Za Cin (Zangtui) in ZCLS Meeting ,October 1999, Kalaymyo Baptist Church ah Sermon a piaklaitak in tu laitak a laigelhpa zong va ki helkha a, laigelhpa in ama ciapteh dan in hong suahsak kik ahi hi.\nGreek mite sungah Socrates, Plato leh Aristotle te mipil, misiam, thu ngaihsutsiam inki ciamteh uh a, a minthang vangvangte a hi uh hi. Zomite in mipil a ih gen Pu Song Theu tawh ki bang kha dingin ka ngaihsun hi. Khat vei Greek gam Athen khuapi sung a om, singkungpi nuaikhat Socrates tawlnga in tu hithiat hi. Socrates pen Greek mite sungah mipil mahmah khat a, a ki ciamteh hi a, mite in zahtak in a minthang mahmah khat a hi hi. Tua bangin Socrates singpi nuai, tutna tungah sunkim laitak tawlnga in a omlaitak in, tangvalno khat hongpai a:\n‘’Socrates aw, bang na cih leh pilpeuhmah na hiam? Na pilna, na kisindan na thusim hong gen dih in ‘’ ci in tangvalnopa in pilna a ngahna dingin tua bangin thu a dong ahi hi. Tua ciangin, Socrates in, tua tangvalno kiangah ‘’pilnnuam takpi na hiam?’’ ci hi. Tangvalpa in ‘’pilnuam takpimah ing’’ a cihciangin, ‘’ka nung hong zui in’’ ci in ki zuisak a, tuigeiah paipih hi. Socrates in tua tangvalpa; tuisungah paipih a, tanngvalnopa maitang tuisungah phumcip hi. Tangvalpa tuisungah a omciangin nak theilo ahihman in, a nuntakna ding in a thaneihzah in diangin, kitom a, tua ciangin suakta hi.\nTua khitciangin Socrates in, tua tangvalno kiangah ‘’tuisungpan na suahtak theihna ding, na sihloh na ding, na kitom a, na hanciam bangin pilna zongin hanciam le cin mipilna suak ding hi’’ ci hi.Man hi. Dik hi. Zomi te misangin ih pilnop zawk a, ih siamnop zawk leh mite sang in hanciam zawk, kulkal zawk, tha leh ngal gimzawk, tawlzawk zek mah kisam ding hi. Khuaulte zong mitesangin a luanzawk zek kisam ding dan na hi hi. Khatvei USA President a 16 napa, Abraham Lincoln suahni khatin USA gamsung ah limsuaih kidemna om hi. USA gamsung a om sangnaupang tampi te in tua kidemna sungah ki helciat uh hi.\nTua limsuaih kidemna sungah a khatna a ngah sangnaupangpa pen Los Angeles pan ahi hi. Tua pa in hih bang in limsuai hi. Bi inn kisia nipniap khat suaimasa hi.(Abraham Lincoln khankhiatna innneuno, bi inn a gennopna a hi hi). Tua bi inn ii a tung inches, letmat 4 ding khawng a ki halna ding mun ah USA President te zumkahna, Innkangpi (White house) lim khat suai hi. Tua ban ah tua bi innsia khat leh Innkangpi (White house) kahlei khat tawh kizom sak hi. Tua bang teng a suaih khitciangin, tua kahlei tungah, laigelh a, ‘’ kahleitung ah a kahnuamkhempeuh kikah thei lai hi. A hi zongin a dawndong, a tawp dong tuna dingin khuaul nakpi in luan kul/kisam hi’’ ci hi\nZogam bekah omnawnlo in, Zomite nisuah, nitumna, sak leh khang ah ih ki khenlaitak in, pilna sinna ding hun a neinawn lo nu leh pate a hih leh thutuam hi. Tua hilo a, khangno pilna sintheihna ding hun a neilai khangnote in, pilna mah ih zon masak tangtang ding thupi ding hi. Ih gam ih lei ah ih omlai in, bangmah siamna leh theihna ih neihloh hangin hong ki simmawh tuan khollo hi. Migam ah ih omciangin pilna neilo, siamna neilo a ih ompen na mahmah hi.\nMite in hong sim mawh in, mite utloh nasep teng kisem kha hi. Pilna, siamna sinding zong a thubaih lo khat ahi hi. A hizongin Socrates in tangvalnopa tuisung ah, aphual takciangin, a nuntak theihna dingin, tangvalpa in hanciam in, thasana, suahtakna a ngahbangin, nuntak nuamzaw, nuntak lemtang zaw ih ngah theihna ding leh mite simmawhna ih thuakloh na dingin pilsina, siamsinna thupi ngaihsut in, hanciam ni.\nIh Zogam ah lampi hong kipuah in, sanginn hoih, hotel leh vanzat hoihnono hong kizat ding, hong kipuah ding, infrastructure hoihnono zat ding ih lunggulh mahmah hi. Lunggulh ding mah ahi hi. A hi zongin tua te sangin ih kisap zawk in siamna leh pilna a hi hi. Germante thu kizakna News sungah ka simkhak thu khat kong hawmsawn nuam hi. China te in Africa gam Congo, Tanzania, Zwimbabwe gamte ah sumtampi bei in investment bawl uh hi.\nLampi bawlsak in, leibawlsak uh a, mawtaw bawlna cih bang a kipan setzung (factory) hoihno no lamsak, bawlsak uh hi. Ih gen gam thumte lampite hoihmahmah, factoryte zong hoihmahmah hi. Lungdam pih hang. A hi zongin China te’n a pilna uh hawmlo uh hi. Hihgammite a dingin China te in pilna investment bawlsak lo uh hi. Abawlsa uh lampi te kisia ta, a bawlsa uh factory (setzungte) te kisia ta, ih gensa gam thumte in tua lampi leh setvan te, a bawlkik theihhna ding un, pilna kicing neilo uh hi. China te bawlsaksa nate a mawkna pi hongsuak ta hi.\nTua hi a, Zogam ah factory kisam hang, inn leh lo, lampi hoih ding, kizopna nuam ding thupi mahmah hi. Infrastructure hoihnono te ih innsung ah zangzo ding cih zong thupi na pi in, tua te sangin, ih gen infrastructure te bawltheihna pilna ih kisam zaw hi. Paunak ah, Mite ngasa napiak sangin, ngasa matdan sinsak in a kici thu pen, thu dik a hi hi. Pilna leh siamna a omnak leh infrastructure hoihnono te in hong zuan ding hi zaw hi. Tua man in, ih gam ih lei ah ih kisap in, infrastructure hoih nono te himasa kei, pilna leh siamna hi, ih cihna tua hang a hi hi. CS Khai (Missionsakedemie an der, Universität Hamburg)\nPrevious: A kisam masa pen ~ T. Sawm Lian\nNext: Apicing lutang makaihoih khat suahtheihna ~ Mang Suan


url: =CHARLIE THUNGETNA – FGA Tulsa\nAmerica gama Civil War laiin US Army galkap Doctor ka sema, Getisburg kidona ah galkap za tampi takin liam thuak ahihmanin ka sepna Zato inn ah hong koih uh a, mi tampi tak khuttan kul leh khe tan kulin om uh hi. Tuate laka khat tangval khangmoi mahmah lai hi a, galkap a lut zawh kha 3 khawng bek pha pan hi. A khut leh khe tan kul ahih manin ihmutna zatui ape dingpa ka mai ah lut masa hi.\nTua tangvalin ihmutna zatui nap ding na ut peuhmah lo, Doctor muh ding a ut thu na gen hi. Ka lut ciang, “Bang hangaihmutna zatui nam nuam lo na hiam? Na natna nasia lua a, nasisan tam luang khe lua hi. Tua ahih manin na pumpi gim lua a, ihmutna zatui loin kong at ngam kei ding,”ka ci hi. Aman, “Doctor, kum 9 ka hihin ka nuntakna Khris khutsungah ka ap khin ta a, amah ka muang ngiat hi. Ka khut leh khena tan sungin zong thuakzawhna hong pia in teh,” ci hi. “Tuaahih leh zu tawm beek dawnin awî ka cih leh, ” Doctor, kum 5 kaphak laiin ka nu in khukdin kawmin hong kawi a, ‘Charlie zu nadawn lohna dingin thu ka ngen hi. Na pa zu hanga si hi,” hong cihi. Tun kum 17 ka pha a zu ka dawn ngei nai kei hi. Zu ka dawn sangin si nuam zaw ing,” hong cikik hi.\nHih hun laiin Khristiante ka haw peuhmah a, tua bang himah leh hih tangvalno thupi sakna leh pahtakna khat ka neicitciat hi. Zato inn a sem Pastor (Chaplain) muh a ut leh ut lohka dong kik a, muh ut hi. Sawt lo sungin Chaplain hong tung paha, “Charlie si kei ni teh, ahi zong si kha zenzen leteh bang honghih sak thei ding ka hiam ?” ci hi. “Ka lukhap nuaia Lai Siangtho bu neu sungah ka nu omna(address) gelhna ka koih a, ama kiangah ka tawntung inn dingzuanin ka paita hi cih hong gensak in la. Tua banah nisim in LaiSiangtho sim loin ka om ngei loh thu leh ama adingin thu kangen zel hi cih hong na hilh sakin. Tua banah New York a Brook-lyn Pawlpi Sunday School Siate kiangah amaute hong hilh lehhong sinsak thute ka nuntakna dingin phattuampih peuhmahing cih hong na gensakin”a cih khit ciang kei lam hong nga kika, “Doctor, kiging khin ta ing ei hong at ta o, tau vet kei ning”cihi. Keimah zaw in lauhpih in ka tha ling a, tua ahih manin inndei langkhat lamah pai in zu tawm ka dawn hi.\nCharlie tunga sa themte ka atkhiat laiin tau het loin thuak a, guh tanna tawh a guh ka tan ciang a lukhap tawh a mai khuh a, ama zak khomin, “Jesu aw kei hong huh in la, ka kiangah omin”ciin thungen hi. A gen bang takin ka at sung khempeuh khatveibeek zong tau loin thuak zo hi. Tua zan ka ihmu thei peuhmah kei hi. “Jesu aw ka kiangahomin” cih thu ka bilkha ah tam den hi. Zan lai khit ciang thoinZato inn ah ka pai a, galkap liam thuak laka 16 a sih khit thuhong hilh uh hi. Tua leh Charlie a sih leh sih loh ka dong pah a, siloin tawldam taka a ihmut theih thu hong gen uh hi. Ni 5 khitciang Charlie in kei hong mu nuam ahih manin hong samsak aka va pai leh, ” Doctor, ka hun tung ta. Zing ciang zing ni suak kamu nawn kei ding hi. Nong kep nong khual nate ah lungdamhong ko ing. Judah mi na hih lam ka thei a, Jesu Khris na uplohthu zong ka thei hi. Ahi zong Jesu Khris a umte si lai tak mel namuh ding ut ing, ka kiangah om gige in,” hong ci hi.\nTua thu pen ka san theih loh lam tak hi a, Jesu min peuhmahhuat cih takin hua ka hih manin ka pai khiatsan hi. Ka office ahka tut laiin Charlie in hong samsak kik a, ahih hang ken, “Tumah mahin mu khin ing” ci in ka nial hi. Hong sampa in Charliesawl bangin hong sam teitei ahih manin ka paikik hi. A room ka tun ciang a nuntakna niam kiat mahmah ta cih kamu a. Ka khut len kawmin, “Doctor, Judah mi na hih manin kongngaina peuhmah a, a hangin ka lawm hoih pen Judah mi ahihman hiî ci hi. Ken, “Kua a hiam?”ka ci pah a, ” Jesu Khris hi. Kakhut leh khete na tan laiin Jesu Khris na up theihna dingin thuka ngen hi” a cih ciang lamdang sain ka thei siam peuhmah keihi. Liamma nasia tak a thuak laiin a natnate phawk kha loin kakha adingin thu a nget theih pen lamdang ka sa hi. Minute 10 khit ciang lungmuang takin ihmu hiaihiai hi. Galkap tampi tak hih Zato inn ah si khin ta a, kuamah hanmualah a luang ka zui ngei kei hi. Ahih hang hih tangvalno luanghanmual dong ka zui hi. Hih tangvalno in a sih dek laia a thugente in ka ngaihsutna khempeuh luah mang khin hi. Sum tampi neiin ka hauh mahmah hang, kum 10 sung peuhmah ka lungsimngaihsutna buai zo hi. A sawtna ciang Charlie thungetna dawninom a, Ka nuntakna khempeuh Khris adingin ki-apin amah kaum hi.\nKhristian ka suah khit, kum khat leh a lang a bei khit ciangnitak khat pen Brooklyn venga Khristiante thunget kikhopna ahka kihel a, Nupi upa sim pian khat hong dingto in hih bangin thugen hi. ìLawmte aw, note kianga ka thu gen nunung pen ahihding um ing. Ka tuap a hoih loh manin Doctor in sawt ka damnawn loh ding thu hong hilh hi. A sawt loin ka tapa Charlie tawhvan khawpi ah kituak ding ka hih manun ka nuam peuhmah hi.”Charlie pen i gam adingin galkap ahih banah Khris adinginzong galkap ahi hi. Kidona ah liam thuakin a khut leh khetetansak ahih nungin zong lungkim takin om a, asih dek cianginzong amah a kem Judah Doctor in Jesu Khris a up theihna dinginthu ngetsak lai hi….î Tua thu ka zak tak ciang kidek zo nawnpeuhmah loin a kiangah ka pai a ka kawi hi. ìSanggam nu, natapa Charlie thungetna Pasian in dawng ai ve. Charlie in a genJudah Doctor pen keimah ka hi; tun ken zong Jesu gumpa lehhonpa in ka sang ta hi. Ka kha nuntakna aman tang ta hiî ciinkhitui luangin ka kikawi uh hi.”Mi hoihte thungetna in vang nei a, na lianpi sem thei hiî\n( Hih thu pen Mark L. Rossvally in Charlie Coulson : The\nDrummer Boy cih laibu a testimony a gelh hi. )\n← Sia CK Khai leh Lasiam Rody Za Lien Sing Te FGATulsa ah hunzang ding\nYouth Combine Service Ah Sapna →


url: =TEDIM LAI SIANGTHO FREE DOWNLOAD\nAhi zongin Zomi Baptist Convention phuat leh tua-ah General Secretary tavuan a let ciangin lai teina ding hun ngah nawn lo ahih manin Thuciam Lui bute kitei pah loin kum tampi hong bei hi. Judson Kawlgam a tun zawh kum cinna pawi kumin Rangoon khuapi-ah tung hi. Tu-in i ngah ta hi. Bu bang zah kikhen hiam cih kithei lo hi. Laigelh mite thapia in, mi a tampipi te muh theih dingin na Share kawikawi in. Japan gal sungin van leh laibu khempeuh mangthang khin ahih manin Thuciam Thak bu a khet kikna ding uh laibu nangawn kimu zo lo hih tuak hi.\nBu bang zah kikhensak hiam cih kithei lo hi. A sawt loin kikhawng khin pah ahih manin kumin LST bu 2, kikhen kik hi.\nCope in tei khin hi ci-a ciaptehna a om hangin a bu-in kikhen lo a, a laidal MSS zong kimu zo nawn lo hi. Tua kum March kha-in Trdim khua-ah Chin Hills buppi Khristian gambup khawmpi tunga, mihing bang pha dinga kilamen pen mihing 1, khawng pha a, an nek tuidawn zindo pawlpi adingin haksa zah dongin mite kikhawm uh hi.\nLai Siangtho – Tedim Lai Siangtho\nTu-in kum-a kikhen pen mah zong kipuahpha kik zo a, tua-a kipuahpha pen cik ciangin kingah thei ding cih kithei nai lo hi. Piancilna leh Paikhiatna zong Rev. Bu bang zah kikhen hiam cih kithei lo hi.\nJanuary 2, ni-in second proof reading kizo hi ci-in thu puak hi. Cope pen Tedim gam mi Sia Vial Nang in zong huh hi ci-in kiciamteh hi. Post a Comment ijonkzmkrdezign. Bu bang zah kikhen cih kithei lo hi. Hih bang danin Marka, Luka, Johan bute zong a tedim lai siangtho a kikhen masa hi a, ahih hangin tua tedim lai siangtho cik kumin kikhen hiam cih kithei lo hi.\nWALLPAPERS ENAKEI GIRL\nJapan gal sungin van leh xiangtho khempeuh mangthang khin ahih manin Thuciam Thak bu a khet kikna ding uh laibu nangawn kimu zo lo hih siagtho hi. Ahi zongin Zomi Baptist Convention phuat leh tua-ah General Secretary tavuan a let ciangin lai teina ding hun ngah nawn lo ahih manin Thuciam Lui bute kitei pah loin kum tampi hong bei hi.\nLaigelh mite thapia in, mi a tampipi te muh theih dingin na Share kawikawi in. Cope in a tei Thuciam Thak bu Rev. Kam Khaw Thang lai tei dingin a seh khiat slangtho Thuciam Lui tei kipan taktak pan hi. Kithei khial kha ahi zongin a mangngilh kha ahi zongin om thei ding ahih ciangin a manzaw a theite in nong zaksak pahna ding uh deihna tawh hong kigelh hi.\nTedim lai siangtho bangin Kawlgam khamtung Zopau lak pan a masa pen Thuciam Thak bu kum ciangin Tedim pau tawh siangtuo hi. Cope in Thuciam Thak bu a zawh ciangin Thuciam Lui bute tei toh pah ding a tupna thu zong om hi.\nKam Khaw Thang in tei pah a, Thuciam Lui a kiteisa tawh kigawmin bu 10, kikhen hi. Hih a kikhet ding lai-in Thuciam Thak bu pocket size tawh khet ding ahi zongin a kideih leh a kingen hi napi-in kikhen pah thei lo hi. Judson Kawlgam a tun zawh kum cinna pawi kumin Rangoon khuapi-ah tung hi.\nTua zawh ciangin zong Thuciam Thak bu pen bang zah vei kikhensak kik hiam cih ciaptehna ka mu kei hi. Cope a kipan tuni dongin Tedim LST hong teisak, khetsak leh hong hawmkhiatpih ute, naute khempeuh leh lai lam sai siate hangin Topa tungah lungdam thu puakin, mai lamah LST a kicing tedim lai siangtho i ngah zawhna ding thu ngen ciat ni.\nNih vei khetna pen bu 1, kikhen hi ding hi. Thuciam Thak bu khat vei khetna kum hi leh a nih vei khetna kum pen kithei cian lo hi. Cope in Matthai bu a zawh peuh ciangin laibu dangte tei to pah ngekngek a, November 22, in Thuciam Thak bu khempeuh khet theih dingin kiman zo tedim lai siangtho ci-in BFBS zumah thu puak hi.\nTedim gamah missionary hong sem masa pen Rev. America panin hong ciah ciangin Sia Hau Go mah in a tei dingin ngaihsutna om ngei hi.\nJOHAN 1, Tedim Bible (TDB) | The Bible App\nCope in a tei Thuciam Thak tedim lai siangtho bek kum-a kikhen bangin bu 2, kikhen kik hi. Bang hang hiam cih leh, mailam hunah hih bang thute a man tak leh a kicing takin kiciamteh nuam ding ahih manin tu-a kipanin i kan ciat ding kisam hi.\nTu-in i ngah ta hi. Hih banga hong kivaihawm theihna zia zong Kawlgam-ah missionary a sem masa pen Rev. Khamtung gambup Zomite in Thuciam Thak bu a ngah cil kum uh ahih manin kilawp ciat hi dingin ki-ummawh hi. Ngaihsutna hoih thei penpen tawh a nuai ah Comment na pia zel in maw Sanggam. Hih a teina-ah Rev.\nZATOX BRUTAL FREE DOWNLOAD


url: =Thukhente 7 | Siantongluan.net\nThukhente 7 |\nTua ciangin Jerubbaal (Gideon a cihna) leh amah tawh a om mi khempeuh zingsangin tho baihin Harod tuikhuk gei-ah giahphual a sat uh hi. Midian-te giahphual pen amau kiang pan leilu lam, Moreh mual kiang, kuam sungah om hi.\nTopa in Gideon kiangah, "Amau khutsungah Midian mite piakna dingin nang tawh a omkhawm mite kei-a dingin tamlua hi. Tua bangin tamlua leh kei tungah Israel-te kisialin, Komau hatna hangin ka gualzo uh hi, ci khading uh hi.\nTua ahih ciangin tu-in mite zakin taangko in la, Lau-in a ling mi peuhmah a inn-ah ciah un, ci in," a ci hi. Tua ciangin Gideon in amaute ze-et hi; tul sawmnih leh tul nih ciahkikin, tul sawm bang bek omlai hi.\nTua ciangin Topa in Gideon kiangah, "Mite tamlua lai ahih manin tui gei-ah amaute paipih in. Nang-a dingin tua munah amaute kong sinsak ding hi. Nang kiangah, Hih mipa nang tawh hong kuan ding hi, ka cihpa nang tawh hong kuan ding hi. Nang kiangah, Hih mipa nang tawh hong kuanlo ding hi, ka cih peuhpeuhpa kuanlo ding hi," a ci hi.\nTua ahih ciangin amah in tui phualah mite paipih suk hi. Topa in Gideon kiangah, "Ui in a liah bangin a lei tawh tui a liak mi peuhmah na tuamkoih ding hi. Tua mah bangin tui dawn dingin a khukdin suk peuhmah zong na tuamkoih ding hi," a ci hi.\nTui a liak, a khut uh a kamah a tuah mi za thum ahi hi. Ahih hangin a dangte khempeuh tui dawn dingin khukdin suk uh hi.\nTua ciangin Topa in Gideon kiangah, "Tui a liak mi za thumte tawh nangmah hong honkhia-in, na khutsungah Midian mite kong pia ding hi. A dangte khempeuh amau inn ciatah ciahsak in," a ci hi.\nTua ahih ciangin amah in Israel midang khempeuh ciahsak a, a beelte leh a peengkulte khempeuh uh a kem mihing za thumte a khawlsak hi. Midian-te giahphual pen amau khanglam kuam sungah om hi.\nTua zan mahin Topa in ama kiangah, "Tho in, giahphual simin pai in; bang hang hiam cih leh na khutsungah kong piazo hi.\nAhih hangin na simsuk ngam kei leh, na nasempa Purah tawh a giahphual nai uhah paisuk in.\nTua ciangin amaute thugen na za ding a, giahphual simin a kuansuk dingin na tha hong khauh ding hi," a ci hi. Tua ciangin a nasempa Purah tawh giahphuala om galkapte in a pualamah a galpanna munah a paisuk uh hi.\nMidian mite, Amalek mite, leh Nisuahna lam mite khempeuh kauphe bangin tamin kuam dungah om uh hi. A kalaohte uh simzawh hilo a, a tamna pen tuipi gei-a sehnel omzah bang ahi hi.\nGideon a tun ciangin, mi khat in a lawmpa kiangah mang khat na gen hi. Amah in, "Ngai in, mang khat ka man hi. Midian-te giahphual sungah mangbuhham tawh a kibawl moh khat hong tuksukin puanbuk hong ban a, puanbuk deng kha-in puanbuk puk a, puanbuk kilumletin leilakah kiphah hi," a ci hi.\nTua ciangin a lawmpa in dawngin, "Hih pen, Israel mi Joash tapa Gideon namsau lo adang hilo hi. Pasian in ama khutsungah Midian leh mihon khempeuh pia khin hi," a ci hi.\nGideon in a mang leh a khiatna a kigenna a zak ciangin Pasian bia-in a khukdin hi. Israel-te giahphualah ciahkikin, "Tho un, bang hang hiam cih leh Topa in na khutsung uhah Midian honte hong piazo hi," a ci hi.\nAmah in mihing za thumte pawl thumin khenin, amaute khempeuh tungah peengkul leh beel sungah meilah a om beel hawmte a pia hi.\nAmaute kiangah, "Keimah hong en un la, a giahphual nawl ka tun ciangin kei hih bangin hih un.\nKei leh ka ompih khempeuh in peengkul ka tum uh ciangin, giahphual pang khempeuhah zong peengkulte tum un la, Topa}-a ding leh Gideon-a ding, ci-in awng un," a ci hi.\nTua ahih ciangin, amaute in galvil a laih khit phet, zankim laitakin, Gideon leh amah tawh a om mi za khatte giahphual nawlah hong pai uh a, amaute in peengkul tumin a khutsung uha om beelte a sukham uh hi.\nA pawl thum-un peengkul tumin beelte sukham uh a, a veilam khutun meilah tawi-in, a taklam khutun a tum ding uh peengkul tawi uh hi. Tua ciangin amaute kiko-in, "Topa a ding leh Gideon-a ding namsau khat!" a ci uh hi.\nAmaute a vekpi-in giahphual kiimah ding uh a, a galte khempeuh uh kiko-in taikhia uh hi.\nAmaute in peengkul za thumte a tum uh ciangin, Topa in a galte khempeuh a namsau uh tawh amau leh amau kisatgawp sak hi. Tua ciangin a galte uh Zererah gei Bethshittah ciang, leh Tabbath kiang Abelmeholah gamgi dong tai uh hi.\nTua ciangin Naftali, Asher, leh Manasseh minamte khempeuh sung panin mite kisamkhia a, amaute in Midian-te a delh uh hi.\nTua ciangin Gideon in Efraim mualtung gam khempeuhah kamtaite sawl a, "Midian mite langkhatah hong kuansukin Bethbarah ciangdong luite hong la un la, Jordan zong hong la un," cisak hi. Tua ahih ciangin Efraim mite khempeuh kisamkhia a, amaute in Bethbarah ciangdong luite la-in, Jordan zong a la uh hi.\nAmaute in Midian ulian nihte Oreb leh Zeeb a man uh hi. Amaute in Midian-te a delh kawmun Oreb Suangpi-ah Oreb that uh a, Zeeb Leenggahsukna-ah Zeeb that uh hi. Amaute in Jordan galkhat Gideon kiangah Oreb leh Zeeb lutangte hong paipih uh hi.\nTedim Lai Siangtho / Laibu: Thukhente 7


url: =ZAM Thupuak :: 23 Sep 18 (Refugee te hamphatna kipialo ding) :: ZOMI DAILY\nZAM Thupuak :: 23 Sep 18 (Refugee te hamphatna kipialo ding)\nposted on 22 September 2018 at 5:51 pm Lomkholna: Malaysia, News, Refugee, ZAM, Zomi\nGAMBEL MITE PEN GAMMI TE BANGIN HAMPHATNA KHEMPEUH KIPIA LO DING\nAnwar Ibrahim in Malaysia gamsung a om gambel mite pen mihing khat leh khat ki hehpihna tawh kizui in omsak in, akisam bangin panpih na ka pia ding uh a, ahi zongin gamsung mite ngah bang hamphatna te pen a kikim in ka pia zo kei ding uh hi ci in 16 September 2018 ni in gen khia hi.\nA sawtloin Malaysia gam ah Party lian khat ahi PKR party lutang pi dinmun hong la kik ding ahi (Amah pen hih PKR lutangpi dinmun hi ngei khin a, ahi zongin thong a kiatna hangin a zi-in lutangpi dinmun tawmvei sung a la phot ahihi) Anwar in Corus Hotel ah khangno te tawh kimuh khopna aneih sungin atung a bangin a genkhiat ahi hi. Tua bangin kimuh na sung ah mihing te ngah ding kilawm hamphatna tawh kisai thute (Human Right) thupi bawl in zahtakna leh gammi te khangto in nuamsa tak in a nuntak theih na ding pen hoih tak in et kak kawm in ka sem ding uh hi ci hi.\nMi khatin Anwar Ibrahim kiang adotna ah, hih ih gamsung a hong om gambel mite pen tu a sangin a hoih zaw in koih in pilsin theihna zong gamsung mite bangin na pia ding uh hiam cih dotna tawh kizui in Anwar in ” Amau (Refugee) te pen mihing khat ahihna uh tawh kizui in hoih tak in ka koih ding uh a, ahi zongin gamsung mite tawh tan kikim in koih ding pen hi theilo ding hi. Gentehna in na inn ah hong bel khat pen hehpih huai na sakna tawh hoihtak in khoi in, na kem zongin na tate tawh kibangin na koih ngei kei ding hi. Tua ahih manin gammi te tawh akibang in hamphatna te bel ka pia kei ding uh a, ahi zongin hoih tak in kem in khoi ding ka hanciam ding uhhi. Amau gam pan in bawlsiatna leh gal bawlna a thuak te pen ka huu ka kem ding uh hi ci-in gen khia hi.\nMalaysia gam in leitung bup mihing te ngah ding hamphatna (Human Right) lam tawh kisai in thukim na (core international human rights instruments) nam (9) a om lak ah nam (3) bek ah suaikai uh hi. Ahizongin tulaitak in kumpi hong sem ahi Pakatan Harapan te in kitel hun sungin kamciam (Promise) 60 a piak na sung uh ah, a 59 na ah 1951 Refugee Convention pen suai kakai ding uh hi cih zong khat in kihel ahihi.\nMalaysia gam sung UNHCR zum pan in ciaptehna a ngah gambel mi pen August 2018 ciang ah mimal161,140 pha a, tua sung panin kawlgam pan hong tai mimal pen 139,740 pha ci hi. Malaysia gam ah gambel in hong pai kawlgam mite sungah Chin State pan minam te, Rohingja te, kawlte, Rakine leh a dang minam neu tuamtuam te kihel uh hi. Ref:malaymail, UNHCR\nZOMI IDOL MALAYSIA -2018 KIPAN TA DING\nKumsim ih neih ngei om mah bangin Zomi Khuado pawi muakna in ih bawl zel Zomi Idol Malaysia-2018 pen September 24, 2018 ni-in kipan ta ding hi.\nHih kidemna ah kihel ding te\nIdol No. 1 Khawm Pau (Anlangh)\nIdol No. 2 Mawi Lian Sawm (singlei)\nIdol No. 3 Kham Khan Khai (Tungtuang)\nIdol No. 4 Pau Khan Mung (Sawbuayesen)\nIdol No. 5 Ning Lun Cing (Mualnuam)\nIdol No. 6 Khai Tup Za Lian (Laaitui)\nIdol No. 7 Nang Khan Muang (Buan)\nIdol No. 8 Kham Suan Piang (Tuizang)\nIdol No. 9 Hen Lam Thang (Anlangh)\nIdol No. 10 Cing Hawm Siam (Tuimui)\nIdol No. 11 Langh Sian Tung (Phaileng)\nIdol No. 12 Cin Khoi Mang (Pyidawtha)\nAhun :11:00 AM\nAmun :Manna Zomi Christian Church (MZCC)\nContact :Sia Thawng Pi 016 644 3011 :Sia Enpi 017 334 2760\nZOMI LEAGUE TEAM MAKAITE TAWH KIMUH NA OM DING : Ih bawl ngei a om mah bangin Zomi League 2018 zong nopci takin kibawl ding hi. Zomi League a lut ding team Makaite leh Committee te kimuh khopna pen 24 September 2018 (Monday) ni sun 12:00 hun in ZAM zum ah kinei ding hi.\n(1) Sia Pau Sian Piang – 016 3185 296\n(2) Sia Thomas Piang – 018 3566 881\n(3) Sia Gin Go Mang – 018 2021 216\n(4) Sia Kam Sian Mung – 018 3122 957\nMAPANG KHAWM NI ZOMI KHUADO 2018\nZomi Khuado pawi bawl ding tawh kisai in 08 August 2018 (Wednesday) ni-in ZAM zumah thudotpi te tawh kikup khopna kinei in, Zomi Ngeina Khuado Pawi lim\ntak bawl dingin thukimna kinei hi. A mun dingin Zomite Khuado Hall, Chin Woo Stadium mah ki kipsak hi.\nKhuado pawi nasiatak a bawlna dingin sum leh pai tam pi hong kisam ahihmanin muanna leh lametna lianpi tawh Khuado Committee in anuai a bangin mapang khawm dingin kong zawn uh hi.\n2. Biakna pawlpi khat ciang RM300 pan a tungsiah leh 3. Khua kipawlna leh Pawlpi panbek hilo in, mimal in zong ma ih pan khop na dingin kong ngen uhhi.\nKhuado ni dingin 15 October 2018 (Monday) ni dingin kikip sak hi.\nZomi te kumkhen Khuado pawi ah Malaysia leitang tung a om Zomite khempeuh khatzong pelemlo a, ih kihel kim theih nading deihna tawh kong theikhol sak uh hi. Tuasung ah Zomite maban ding thugenna, Zomi Idol Malaysia 2018, Laam tuam tuam, lasaknate a kipan kivakna/talent show tuamtuam zong om ding a hihmanin khuahun sia leh thusia tuamtuam te tawh kipelh nadingin thungen ciatni..Zomi Khuado pawipi muakna in ih neihngei sa mah bangin in Zomi League kimawlna zong om ding hi.By: Khuado Committee 2018\nZOMI KHUADO PAWI ADING PANPIHNA HONG PIA SA TENG\n1. ZCF -Kota Damansara -RM300\n2. MZCC Pawlpi -RM300\n3. Harvest Church -RM200\n4. ICA -Songai Long -RM150\n5. Rawang Zomi Innkuan -RM300\n6. ZAC Pawlpi -RM300\n7. ZCCM Pawlpi -RM500\n8. MLPP Pawlpi -RM350\n9. IZCC Pawlpi -RM300\n10. Dal Sian Hung Ministries -RM100\n11. Saizang Khua Kipawlna -RM200\n12. Mualpi Khua Kipawlna -RM200\n13. Lunmual Khua Kipawlna -RM100\n14. Buanli Khua Kipawlna -RM200\n15. Bapi Khua Kipawlna -RM100\n16. ZEM Pawlpi -RM300\n17. Laaitui Khua Kipawlna -RM200\n18. ZCF-Bethany Pawlpi -RM100\n19. Kansau Khua Kipawlna -RM200\n20. ZCA Pawlpi -RM300\n21. ZBCM Pawlpi -RM100\n22. Darkhai Unau-Malaysia -RM100\n23. Teeltui Vontawi Innkuan (TIM) -RM200\n24. MBF Pawlpi -RM300\n25. MMC Pawlpi -RM300\n26. Kawl Zozang Innkuan -RM100\n27. Mualbeem Innkuan Malaysia -RM200\n28. Mualnuam Innkuan Malaysia -RM200\n29. ZCC Songai Long Pawlpi -RM150\n30. Pimpih Innkuan Malaysia (PIM) -RM100\n31. Zomi MU Fans -RM200\n32. Ngalbual Innpi -Malaysia -RM200\n33. Teeklui Khua Kipawlna -RM100\n34. Saipimual Khua Kipawlna -RM200\n35. Pyidawtha Innkuan – Malaysia -RM100\n36. EBC-KL Pawlpi -RM300\n37. Phaiza Innkuan-Malaysia (PIM) -RM200\n38. Adonai Zomi Christian Fellowship -RM300\n39. GGA Pawlpi -RM100\n40. Suangsang Khua Kipawlna -RM200\n41. Haiciin Khua Kipawlna -RM100\n42. Haupi Innkuan – Malaysia -RM200\n43. Cikha Innkuan – Malaysia -RM200\n44. Ngennung Khua Kipawlna -RM100\nZAM zum ah palai a sem Sia Gin Go Mang te innkuan in Malaysia gam sungah om thongkiate sung pan in panpih ding neiloin ahamsa phadiak te huhna dingin RM 650 hong pia khia uh ahih manin kilungdam mahmah hi. Topa’n a pawlpi thupha hong pia semsem in, mailam ah zong mipih te ading mapang in nasem zo semsem ding in hong zang toto lai tahen.\nMYRC CARD KIBAWL THEI LAI\nZAM Card tawh MYRC card bawl nuamte in kibawl thei lai ding hi. ZAM zum pan in kalkhat in nikhat ta kibawlpih den a, nipi zawh ni thum ni (Wednesday) nisim in ki bawl thei ding hi. Abawl nuamte in omna inn (Full Adderss), Nasepna sai/company min, Nasepna mun (Full Address) leh nasepna Makai or boss te ih contact No. te kisam hamtang ding hi.\nINTERVIEW NA PAI CIANG\nUNHCR/RSC/DHS zum te ah interview na ngahding ciangin Tedim pau mah ci hamtang theileng hoih pen hi. Namdangte pau bangzah ta in ihsiam zongin ei mau pau mah tawh kibul tun zaw hamtang hi. Ih pau mal khat hangin ih mailam thu asia/apha ding kikhel hi.\nNang ut lohpi zawhthawh thu tawh namdang pau hong kizang sak lo ding hi. Azenzen in interview sungah pau tawh kisai haksatna natuak khak leh pau telsiam keng ci-in thunei te kiangah interview hun sung mah in na telloh na sianggen pah in. A zenzenin hih pau vai tawh kisai zawhthawh thu tawh hong kisawl leh minam kipawlna zumte ah hong zasak hamtangin.\nThangkai Suangpi Khuami, Yangon khuapi Yuzana vengah om Yuzana Christian Church Pastor Rev. Zam Lam Thang Makaihna tawh Thangkai Suangpi khuami Pastor Benjamin Gin Hau Thawng (Zomi Baptist Church), Mualnuam Khuami Pa Neng Za Cin leh Anlangh Khuami Nu Lian Sian Niang te in Malaysia hong zin sungin Zomite a veina tawh ZAM zumah hong hawhin holim na leh ZAM zumpi panin Malaysia Zomite a dingin thungetsak na hong nei hi. Topa’n a nuntakna ah minamte a ding in hong zang semsem lai tahen.\nUSA pan hong zin Rev. Suan Khan Do in Malaysia hong zin sungin Zomi te a veina tawh ZAM zumah hong hawhin holimna leh ZAM zumpi pan in Malaysia Zomite adingin thunget sakna hong nei hi. Topa’n a nuntak na ah minamte adingin hong zang semsem lai tahen.\n1. Han Thuam (Buanli) Hospital Kuala Lumpur\n2. Lalam (Khampat) ACTS\nZATO LAM TAWH KISAI : Zato lam tawh kisai-in vai khat peuhpeuh na neih leh Contact :Sia Mungpi 018 3122 957\nJURU CAMP AH\n1. Ro char puii (Letpanchuang)\n2. Lun Ngaihno (Nankateih)\nBELANTIK CAMP AH\n1. Lian Khat Pum (Sialthawzang)\n2. Lal Thawn mawia (canan)\n3. Kam Khan Lian / Khua-Munlai\nHih Camp a omte khua leh tui sanggam meltheih te tawh contact kingah loin om uh ahih manin tanau meltheih ih om leh ZAM zum ah hong zasak un.\nKIMAT KIHEN NA TUAK LEH : Zomi te sungah kimat kihenna na tuak zenzen leh hih phone no. te ah na hopih pah in. Nang a dingin a kibaih sa in om den ding uh hi. Sia Tuang Pu : 016 254 4093, Sia Go Mang : 018 202 1216\nSubang ah Puankhui siam Numei/Pasal 3 ki nawhdeih hi.Omna pia-An pialo. Nasep hun-Monday to Friday 8:00am to 6:00pm/Saturday 8am to 4pm Nai khatsung khawlhun. Off day- Every Sunday. Khasum- Rm1400 English or Malay zang thei hamtang ding. Na sep hahkat te khasum khan toto.\nNASEP LAM TAWH KISAI : ZOMI nasep neilote in nasep tawh kisai dotnop na neiuh leh Sia Khuppi— 016 3838 014, 011 3563 2059\nPrevious: Mipi mai ah Thugensiamna (Part 2) ~ AS Thangbawk\nNext: Leitung Khatna – Gam Thumna Zomite ~ Pu Zokhai\nZahtakna in itna kip sak\nFebruary 20 ni Zomi Nam Ni hi ~ J. Thang Lian Pau\nZYA Official Bank Account tangkona\nZAM Thupuak :: 15 Apr 18 (RSC te ki pankikding)\n2015 kumthak lungngaihna